
Iznijeti dio sebe kroz svoju misao, riječ ili djelo pred drugoga i njegov 
sud i zahtjev nije lak posao. Upravo suprotno, ište to podosta smjelosti. No 
jedino na taj način, ono na osobnoj razini promišljeno i doživljeno može 
poslužiti na obogaćenje drugoga i drukčijeg. 

Jer čovjek je biće koje dobiva pravi odgovor na pitanje tko je, tek u 
odnosu s drugim. Tada i sam sebi biva jasniji, a u prilici je da se preko 
drugoga obogati novim. Nijedan početak nije lak, ali jedino uvijek iznova 
započinjući mi koračamo i krećemo se naprijed. 

Zahvalni svim marnim potpisnicima ostvarenja koja stavljamo pred 
vas, nadamo se da će i ovaj novi broj časopisa biti barem skromna luč na 
zajedničkom nam putu. 

U ovom broju donosimo raznovrsne uratke u kojima svatko od vas 
može pronaći nešto za svoju dušu. S poštovanjem i željom da naši i vaši 
,,Počeci“ traju, ff želimo vam ugodno čitanje! 


Uredništvo 



POPRATNA RIJEČ O. MAGISTRA 

Suvremena tehnička dostignuća olakšala su mogućnost međuljudske 
komunikacije do neslućenih razmjera. Sredstva masovnog priopćavanja 
kao što su tisak, radio, televizija i internet toliko su zahvatila našu 
svakodnevnicu da se nerijetko govori i o nepotrebnoj ako ne i štetnoj 
inflaciji riječi, koja neminovno vodi do obezvrijeđenja rečenoga. 

No, iako i u Svetom Pismu već odavno piše da ‘obilje riječi ne biva 
bez grijeha’ (Izr 10,19), nisu li možda i te suvišne pa i grešne riječi zapravo 
vrcanje iskara i trunja iz one teške gromade čovjekove čežnje da se jednom 
jednostavno izrekne i tako povrati onoj iskonskoj riječi od koje je i potekao? 
U svakom slučaju, riječ nema samo ulogu priopćavanja. Riječ nije samo 
ono čime se nešto izražava, opisuje ili prepričava. Doista, ne bi vrijedilo 
truda izgovoriti ni jednu jedinu riječ kad se njome ne bi moglo nešto i 
stvoriti. 

Ovime se ne aludira samo na Božje stvaranje, tj. na to da u punom 
smislu riječi samo Bog stvara rječju. U svojoj mjeri i svaka je naša ljudska 
riječ stvaralačka. Zato je neizmjerno važno da svaka riječ koju izreknemo 
bude i dobra. Sigurno bi sve u ljudskom društvu bilo bolje i ljepše već 
samim tim kad bi ljudi sa svima i o svemu bolje i ljepše govorili. To, 
dakako, vrijedi za svakog čovjeka. No, uvjerenost u to na poseban je način 
bitna ljudima koji se riječima bave profesionalno. Blagotvorna učinkovitost 
riječi izbavlja iz krize smisla svakog pjesnika i pisca, pjevača i glumca, 
govornika i propovjednika, filozofa i teologa, duhovnika i svećenika, 
učitelja i učenika. Pa tako, uza svo nepregledno more svijetom tiskanih 
slova, važnost bavljenja rječju daje smisao i prinosima još jednog broja 
ovoga našeg časopisa. 

Pišući prvi put u svojstvu novoimenovanog magistra bogoslova 
Franjevačke Provincije Presvetog Otkupitelja popratnu riječ ovom listu 
naših mladih studenata čast mije i radost zahvaliti dosadašnjem magistru, 
o. fra Šimunu Bilokapiću što mi je u mnogočemu olakšao preuzimanje 
tako odgovorne i važne službe. Među ostalim valja istaknuti daje ovaj broj 
‘Početaka’, zapravo pripremljen pod njegovim vodstvom, ali mi je ovim 
popratnim slovom fra Šimun velikodušno dao prigodu da se već od prvog 
dana rada s našim bogoslovima uključim i u njihove izdavačke aktivnosti. 

Na koncu, ne mogu ipak a da se ne prisjetim i samih početaka ‘Početaka’ 
koji su se rađali upravo u vrijeme mog bogoslovskog studija u Makarskoj 
devedesetih godina sada već prošlog stoljeća. Svoj početni impuls ‘Počeci’ 
nedvojbeno duguju mom školskom kolegi fra Jošku Kodžomanu (sada 

gimnazijskom profesoru u Sinju), koji je u suradnji s ostalim bogoslovima 
i uz blagoslov starješina htio potaknuti duh stvaralaštva i stvoriti prostor 
u kojem ćemo se, neki možda i po prvi put, usuditi objaviti vlastitu pisanu 
riječ. Na našu radost, krug suradnika časopisa brzo je probio okvire 
same naše ‘samostanske škole’, ali su, unatoč prelasku bogoslova u Split i 
mnogim drugim promijenjenim okolnostima, ‘Počeci’ u svojoj biti ostali 
svojevrsna korisna vježbenica u kojoj svi koji se njome služe uče kako 
što bolje i ljepše pretočiti sadržaj u riječ i riječ u sadržaj. To vrijedi kako 
za marne početničke tkalce štiva na ovim stranicama tako i za tebe, mili 
štioče, kojemu dajemo u ruke i ovaj sveščić da ga, premda nesavršena, 
primiš s onom istom pažnjom i ljubavlju s kojom ti je i otkan. 

Fra Domagoj Runje 


FILOZOFSKO - TEOLOŠKI 
POKUŠAJI 

SLUGA BOŽJI O. ANTE ANTIĆ 


KL 


Počeci, 2007. 


Uvod 

Svako vrijeme, svaka epoha poznaje svoje heroje, velikane. Ono 
pripovijeda legende o njima, služi se crnilom i perom kako bi se o njima i u 
kasnijim epohama pripovijedalo ostavljajući ujedno trajan spomen onima 
koji poslije njih dolaze. Poput onih u prijašnjim vremenima tako i mi u 
izazovima i potrebama svojega vremena pronalazimo heroje ili velikane, 
bilo povijesne koji su imali vodeću ulogu u društvu kao ili velikane duha. 

Jedan takav duhovni velikan je o. fra Ante Antić čiji spomen ne upućuje 
na daleku nego na nama bližu prošlost koje su mnogi još živeći, sami bili 
putnici i svjedoci. Spomen na jednog redovnika-svećenika za kojega još 
nisu svi čuli ni unutar granica Lijepe Naše, no i mnogi koji se u svojim 
sjećanjima i pismenom ostavštinom još i danas s njime susreću. 

Sluga Božji o. Ante Antić je duhovnik svojega vremena koji je djelovao 
na širokom području duhovnosti i u odgoju, tako da imamo ispred sebe 
osobu koja nas je svojim životom, bogatim i iscrpnim radom zadužila, o 
kojoj se teško može progovoriti na nekoliko stranica. 

No, pokušat ćemo u ovom radu barem začeti spomenute teme i ocrtati 
lik toga Božjeg ugodnika u najosnovnijim crtama. Pritome ne posvećujemo 
posebnu pažnju kronološkom slijedu njegovih životnih postaja koliko 
samim pothvatima, djelovanju koje je obilježilo njegovo vrijeme. 

Životopis sluge Božjega o. fra Ante Antića 

Sluga Božji fra Ante Antić rođenje 16. travnja 1893. na Prviću, otočiću 
šibenskog arhipelaga, u mjestu Prvić-Šepurine. 

Roditeljima, ocu Tomi i majci Tadi r. Vlahov, bio je šesto, od desetero 
djece. Pri sakramentu krštenja dobiva ime Ante-Marko. Marko u spomen 
na prethodno umrlog brata po ondašnjem običaju, a Ante u čast sv. Antuna 
Padovanskog, slijedeći roditeljski zavjet dan u pogibeljnoj oluji koja ih je 
zatekla na moru: „Ako se spase i Tada rodi zdravo dijete, zvat će se Antom 
i po volji Božjoj postati svećenikom njegovog reda“. 

U Zatonu kod Šibenika polazi osnovnu školu. Na samrtnoj postelji otac 
Toma, neposredno pred kraj Antinog osnovnog školovanja, preporučuje 
ženi da nikad ne zaboravi zavjet sv. Anti o redovničkom pozivu njihova 
sina. 


Rukovođena zavjetom, brižna ga i duboko religiozna majka po 
Antinoj želji šalje 5. kolovoza 1905. u Franjevačko sjemenište u Sinj. 
Tu se počinje uzdizati i rasti u nauku, sabranosti i vrlo izraženoj 
pobožnosti. 

Kao osamnaestogodišnjak na blagdan Rana sv. Franje, 17. rujna 
1911., ulazi u novicijat Franjevačke provincije Presvetog Otkupitelja na 
otočiću Visovcu, oblači redovnički habit i uzima redovničko ime fra 
Ante. Dana 17. rujna 1912. polaže prve jednostavne zavjete dodajući 
svom imenu fra Ante i ime Marija u znak svoje pobožnosti Majci 
Božjoj. 

Krhkog zdravlja, no žive i gorljive vjere, nastavlja svoj put kao 
student filozofije, u Franjevačkom učilištu u Zaostrogu, a potom kao 
student teologije na Franjevačkoj visokoj bogosloviji u Makarskoj. Sveti 
red đakonata prima 24. rujna 1916. u Makarskoj, a 29. srpnja 1917. u 
crkvi Sv. Lovre u Šibeniku, rukopoloženjem šibenskog biskupa Luke 
Pappafave, zaređen je za svećenika. 

Mladu misu slavi u zavičajnom Zatonu na blagdan Gospe Snježne, 
5. kolovoza 1917. Zatim ga uprava Provincije imenuje za podmagistra, a 
istom odredbom postaje 1919. učitelj novaka, a potom 1925. imenovan 
je za prvoga magistra klerika. Ovu odgovorno službu obavlja od godine 
imenovanja do 1946. u Makarskoj, a u Zagrebu do 1956. 

Umro je na glasu svetosti u samostanu Majke Božje Lurdske 4. ožujka 
1965. 

Na temelju pobožnog štovanja, brojnih svjedočanstava o kreposnom 
životu o. Antića, kao i zadobivenim milostima po njegovom zagovoru, 
nadležne su crkvene vlasti u Zagrebu otvorile istražni kanonski proces 
(kauzu) 16. prosinca 1984. na Zagrebačkoj nadbiskupiji za beatifikaciju i 
kanonizaciju o. Ante Antića koji je završen 8. svibnja 1995. 1 

1 Kritički je obrađen i objavljen sav materijal o Kauzi o. Antića, odnosno tiskan je služ- 
beni dokumenat Kongregacije za kauze svetih: „Positio super vita, virtutibus et fama 
sanctitatis “ - (Stav o životu, krepostima i glasu svetosti) fra Ante Antića. To je dokumen- 
tacija o sluzi Božjem ocu fra Anti Antiću u procesu beatifikacije koja treba biti povjerena 
komisiji konzultora koja će je proučiti i donijeti svoje mišljenje te ga predati kardinalu 
pročelniku kongregacije koje će onda on sa kardinalskom komisijom pregledati i dati 
Svetom Ocu, koji onda određuje datum proglašenja Dekreta o krepostima. Kroz to vrije- 
me na isti način treba biti proučena kauza o čudu koja se također nalazi na Kongregaciji 
u Rimu. Na kraju rasprave treba biti proglašen dekret o čudu. 

Vidi: Glasilo Vicepostulature sluge Božjega oca Ante Antića: Sluga Božji dobri otacAntić 
(DOA), Provincijalat provincije Presvetog Otkupitelja - Split, 36 (2006.), br. 1 (137), str. 
3; Isti, Sluga Božji dobri otacAntić (DOA), Provincijalat provincije Presvetog Otkupitelja 
- Split, 36 (2006.), br. 2 (138), str. 3. 

1. Antićevska duhovnost - duhovno vodstvo u trodimenzionalnom 
djelovanju 

Kako bismo djelovanje o. Ante Antića mogli shvatiti i vrednovati, 
nužno je reći nekoliko riječi o njegovom duhovnom vodstvu kroz kojega 
ga možemo u najboljem svjetlu promatrati i zapaziti njegovu finoću i 
posebnost u pristupu duhovnom vodstvu, koje samo po sebi predstavlja 
složenu i zahtjevnu dužnost. 

Potrebno je najprije odrediti pobliže samo duhovno vodstvo. „Duhovno 
vodstvo je pomoć čovjeku da živi s Bogom, da prepozna Božji jezik samo 
za njega, te postane što prije samostalan u odnosu s Bogom .“ 2 

Duhovno vodstvo poznaje tri službe: duhovnog učitelja, duhovnog 
vođu i duhovnog oca. Duhovni učitelj je netko tko vodi više ljudskom 
sposobnošću nego vlastitom svetošću. Dok duhovni otac vodi ontološku 
duhovnost, nešto što je Božji život u duši, dotle duhovni učitelj radi poput 
škole u vježbanju i zato se tu radi o moralno-etičkoj duhovnosti. Za razliku 
od toga, duhovni otacjeputDuha Svetoga koji pomoću karizme prepoznaje 
Božje djelo u duši vođenoga. Duhovni učitelj izrasta iz prepoznavanja 
ljudskog, crkvenog, asketskog djelovanja. Sam duhovni vođa izrasta iz 
samog prakticiranja toga crkvenog asketskog djelovanja. Duhovni otac vodi 
ontološkoj krsnoj svetosti, duhovni učitelj i duhovni vođa voluntarističkoj, 
etičkoj. Ontološka svetost je sveobuhvatna, etička je jedna od čovjekovih 
djelatnosti . 3 

Pošto je fra Ante Antić prepoznatljiv po svakoj od triju sastavnica 
duhovnog vodstva, prikazat ćemo letimično njegovanje tih triju sastavnica 
u životu sluge Božjega. 


1.1. Duhovni učitelj i učitelj duhovnog života 

Bogata hagiografska literatura donosi svece, svetice koji se u svojem 
usponu k Bogu razlikuju po vrsti askeze, pobožnosti, zavjeta, nakana, 
po službama i samoj gorljivosti odnosno strpljivosti i brzini približavanja 
svoje osobe Kristovoj osobi. „Antić je zadržao naravni životni tok u kojem 
se odgajajući studente i duhovno vodeći vjernike, svećenike i redovnike 

2 T. Ivančić, Otac Ante Antić, ispovjednik i duhovni vođa, u: Karizme, lik i djelo sluge 
Božjeg o. Ante Antića - Zbornik radova prvog simpozija održanog u prigodi 25. obljetni- 
ce blažene smrti o. Ante Antića u Zagrebu (od 2. do 4. ožujka 1990.), uredio: V.-A. Tadić, 
Zagreb, 1991., str. 118. 

3 Usp. Isto, str. 118-119. 


željne duhovnog napretka iz dana u dan, askezom i dugotrajnom molitvom 
i sam preobražavao ." 4 No, njegova karizma nije plod vršenja crkvene 
askeze, nego je askeza poslušnost njegovoj osobnoj karizmi . 5 

Čitava Antićeva duhovnost i njegove duhovne pouke temelje se na 
shvaćanju krsne milosti. I sam put njegovog duhovnog sazrijevanja sastoji se 
u njegovanju krsne milosti. No, kao temelj duhovnog života postavlja vjeru 
koja čovjeku pruža životno rasvjetljenje i ujedno postaje pravilo življenja. 
U takvom uvjerenju je usmjeravao svoju duhovnu djecu da sve gledaju u 
duhu ili očima vjere . 6 Očito je kako iz rečenoga proizlaze i njegovi poticaji 
za molitvu dara vjere. Zbog toga je sve osobe, bez obzira na stalež, poticao 
na živu vjeru, odnosno djetinju vjeru. 

Uz vjeru se nužno veže poniznost kao polazišni stav u susretu s bratom 
čovjekom i kao polazišna točka i mjera u poučavanju u službi duhovnog 
učitelja kao i duhovnog vođe i odgojitelja. Iz svih životopisa, pisama u 
službi duhovnog vođe kao i pisama koja je upućivao svojemu ispovjedniku, 
izvire duboka i zdrava poniznost koja se provlači kroz sve pore njegova 
života. No, njegova se poniznost razlikuje od trenutačnih poniznosti ili 
nekih djela iz neke puke pobožnosti, niti se ona sastoji u mehaničkim 
činima malenosti. „On je naslovljava poniznošću razuma. A ona izvire iz 
uvjerenja kako je Bog neizmjerno velik, a čovjek bez njega ‘nesposoban za 
ijedno dobro ’." 7 

Tako shvaćena poniznost rađala je spremnošću da vjerniku pruži 
utjehu vjere ne gledajući na vlastiti umor ili posao koji je morao obaviti 
po dužnosti. No, pružiti utjehu vjere drugome nije za fra Antu značilo 
obaviti samo posao, nego uporno i brižno raditi oko posvećenja duše. Zato 
sam sebi postavlja zahtjev: „Za sv. ispovijed uvijek se skrušeno pripravi i 
živom vjerom obavljaj ovaj sakramenat, kao da si pred Bogom. Vjerno drži 
obećanje dano na ispovijedi ." 8 

Samo pristupanje sakramentu ispovijedi događa se po ljubavi prema 
Bogu i prema bližnjemu. Oni koji su ga poznavali svjedoče kako je 
njegova ljubav prema Bogu bila tolika da uopće nikada nije mogao Boga 

4 Usp. V. Kapitanović, Kristu suobličen: život i vrline fra Ante Antića (1893 - 1965), 
Katolički bogoslovni fakultet i Vicepostulatura o. fra Ante Antića, Split - Zagreb, 2004., 
str. 206. 

5 Usp. T. Ivančić, Nav dj., str. 121. 

6 Usp. Isto, str. 208. 

7 Isto, str. 73. 

8 J. Šimunov, Suvremena služba vječnosti - Život i rad o. fra Ante Antića, Vicepostula- 
tura, Zagreb, 1984. str. 75. 

uvrijediti teškim grijehom. Unatoč tome u susretu s njime osjećalo se kako 
on neizrecivo trpi što nije bolji, što ne ljubi više Boga. Zapaljen ljubavlju 
prema Bogu pristupao je ljudima neumorno u ispovjedaonici i duhovnim 
razgovorima (na duhovnom području) kao i u pristup siromašnima i 
potrebnima (tjelesna djela ljubavi) slijedeći svojega serafskog oca sv. Franju 
Asiškog. 

Iz navedenoga može se razabrati kako je o. Antić razvio i jednu 
duhovnost koja se obično naziva antićevska duhovnost. 

Nju tvore slijedeća načela: 

1 . Potpuna poniznost koja prelazi u savršenu jednostavnost. 

2. Čistoća od svakog, pa i najmanjeg grijeha - nikada ne uvrijediti 
Boga ni najmanjim svjesnim grijehom. 

3. Ljubav prema Bogu i braći ljudima, dobrota na svakom koraku. 

Ta Antićeva duhovnost je iz Crkve i za Crkvu rođena. 9 


1.1. Ispovjedno i duhovno vodstvo 

Kada bismo tražili odgovor na pitanje čemu je se fra Ante Antić 
najviše osjećao pozvanim, bilo bi to sigurno duhovno vodstvo. Ono čine 
vođenje duhovnih vježbi, ispovijedanje i duhovno savjetovanje osoba bilo 
kroz osobne susrete bilo kroz dopisivanje. 

Naglasak ćemo staviti na sakramenat ispovijedi koji je nositelj čitavoga 
duhovnog vodstva kod o. Ante Antića. Kako se tu zadire u osobno duhovno 
i psihološko područje čovjeka, ni najkompetentnije poznavanje moralnog i 
pravnog aspekta ispovijedi ne koristi mnogo bez osobnog ispovjednikova 
iskustva čitavog puta koji prelazi pokornik. Za procjenjivanje svake osobe 
potrebno je nutarnje svjetlo, svetost života, karizma ispovijedanja. 10 

1.1.1. Ispovjedno vodstvo 

Poznat je kao gorljivi i revni ispovjednik kojemu se slivalo mnoštvo 
ljudi. Motivi koji su ljude poticali da dođu k njemu su bili različiti, počevši 
od traženja pomoći pa sve do znatiželje. 

Kako je o. Ante Antić shvaćao ispovijed veoma ozbiljno u svojem vlastitom 
životu, tako je i drugima htio posvijestiti izvornost i dubinu sakramenta 

9 Usp. T. Ivančić, Nav. dj., str. 121. 

10 Usp. Isto, str. 118. 


ispovijedi. Zbog toga živog nastojanja približavanja vjernika ispovijedi, kao 
voditelj posvećenja duša, imao je svoj način pristupa pokornicima i obavljanju 
ispovijedi. O njegovom vlastitom načinu pristupa pokornicima i vršenju 
sakramenta ispovijedi jezgrovito govori Bonaventura Duda: 

„Jedna osobita značajka njegova ispovijedanja i duhovnog vodstva 
bila je: brižljivo nastojanje da duša sama upozna što Bog od nje traži, da 
pronađe što sve u njoj priječi da ostvari Božji poziv. On je to umio postići 
kratkim, ali često vrlo mnogim i najraznovrsnijim stvarnim pitanjima. 
Čovjek se pod kišom njegovih upita osjetio osvijetljen sa svih strana 
nadnaravnim reflektorima te je sebi postao jasniji nego ikada. Njegova su 
pitanja obuhvaćala naravne i nadnaravne sklonosti. Bio je on velemajstor 
poznavanja onog što sv. Ljudevit Grignion zove ‘dno duše”“. n 

U ispovijedi je pokazivao dar “čitanja srca“. Ako tko ne bi vidio 
koji grijeh, o. Antić bi ga na to podsjetio. Pošto bi izrekao penitentove 
grijehe i pogreške, uputio bi ga na Boga, dao savjete i pokoru. Iz opisanog 
tijeka ispovijedi može se iščitati određena karizma koja se očituje u 
sposobnosti uočavanja pokornikovih grijeha, otkrivanja njihovih uzroka i 
preporučivanju potrebnog lijeka . 12 

Pokornici koji su dolazili o. Anti Antiću priznaju da su „njegovi 
savjeti, upute, a ponekad i zahtjevi bili vrlo konkretni, jasno formulirani, 
bez stereotipnosti, duši primijenjeni, vrlo primjereni, ne pretjerani ." 13 

Zanimljivo je uočiti kako on ne govori puno o ispovijedi i kako ne 
inzistira na njoj toliko koliko na samoj pričesti . 14 Dapače, on savjetuje da 
se ne obaziremo na grijehe i prošlost nego usmjerimo naprijed. Ističe kao 
najvažnije predanje u Božje ruke. A sama poniznost i pouzdanje u Boga, 
kao i neosvrtanje na grijeh, pokazuje se kao njegova velika prednost, no 
svemu pretpostavlja suradnju s voljom Božjom. 

1.2. Antić kao duhovni otac 

Svi se životopisci jednoglasno slažu kako je o. Antić bio svećenik- 
redovnik obdaren karizmama i milošću. To je svakako djelo Duha Svetoga, 
nadnaravni dar u naravi. No, temeljna osobina Antićeva duhovnog vodstva 
jest njegova uronjenost u Boga iz koje crpi nadnaravna nadahnuća za 
savjete i ispovijedi. Uronjen u Boga i na temelju zajedništva s Bogom i u 

11 Usp. J. Šimunov, Nav. dj., str. 75-76. 

12 Usp. T. Ivančić, Nav. dj., str. 120. 

13 Uzor franjevačke jednostavnosti, Vicepostulatura, Zagreb, 1980., str. 16. 

14 Usp. T. Ivančić, Nav. dj., str. 120. 

Bogu, gledao je živote svojih pokornika i djece unoseći ih u to zajedništvo. 
Ta prisutnost Božja daje da njegova duhovna djeca razumiju savjet i da taj 
savjet urodi plodom. No, svaki duhovni otac može činiti jedino ono što i 
sam jest. Njegovo postojanje je određeno njegovim ciljem, onim što želi biti. 
U toj želji sve ljude vodi istome k cilju, pomoću Božje sile, koja u drugima 
rađa istu koja se nalazi u njemu samom. To mu i jest glavni zadatak, tj. 
voditi cilju u sebi. Tako doveden k nutrini, iz nje proizlazi blagost, dobrota 
i nježnost. Nutrinom, rasvijetljenom Božjim svjetlom, prepoznavao je one 
koje može i treba voditi i Božje djelovanje u njihovoj duši, nazivajući ga 
“darom Božje prisutnosti 14 . Osluškivajući i najmanji pokret u duši, poslušno 
ih je slijedio. S tim brižljivim osluškivanjem preuzima brigu za povjerenu 
mu dušu poistovjećujući je s brigom oca prema djetetu. 


U duhovnom vodstvu o. Antić nije počinjao od nule, nego od inicijative 
Božje, od nastanjenosti Božje u srcu. Dakle, duhovni život po o. Anti 
Antiću, kao i po shvaćanju same Crkve, nije tražiti nešto što čovjek nema, 
nego prihvatiti i razviti ono što ima. No, samo središte duhovnosti je 
Gospodin koji se nalazi u srcu, stoga o. Antić ne gradi na nečemu, nego na 
nekome, odnosno na Isusu u srcu. To predstavlja ujedno temelj duhovnog 
života. Polazeći od Gospodina koji zove, Antić je svjestan kako Božji zov 
nije neka mistika ili nešto čovjeku strano, nego prava čovjekova narav i 
njegova duboka čežnja. „Na dnu ljudske težnje opazit ćeš kako se uvijek 
nalazi duhovno pitanje i viša težnja. 1115 


No, kako bi Gospodin prebivao u našem srcu, potrebna je poniznost, 
stoga on poziva na poniznost pomoću koje, kao sigurnog temelja, čovjeka 
uvodi u molitvu, u kojoj čovjek svoju dušu stavlja u prisutnost Božju. Jer 
molitva je prvo i temeljno sredstvo u gradnji duhovnog života. Poniznost 
sama po sebi rađa ispitom savjesti, promišljanjem svojega života u čežnji 
ostvarenja veze s Gospodinom za koju se potrebno očisititi od grijeha. 
U tom procesu on ističe poniznost i kajanje kao prvi korak. Tako čovjek 
uveden u molitvu i očišćen od grijeha može stupiti drugim korakom kojeg 
čini odricanje kako nutarnje tako i vanjsko. No, svjestan kako jedino 
može „sve u Onome koji ga jača“ (usp. Fil 4, 13), potiče na zahvaljivanje 
Trojedinom Bogu i počivanje u volji Božjoj. 


Sve gore rečeno je najbolje sažeo sam o. Antić pišući pismo jednoj 
duši koja mu se povjerila. To pismo, koje je svojevrsna duhovna oporuka, 
životopisci nazivaju njegovom duhovnom oporukom. Ono glasi: 


„Vi ste započeli ozbiljno svoj duhovni život, svoj duhovni uspon, svoju 
duhovnu borbu i svoj duhovni rad, da dostignete savršenu dob Kristovu i 


15 Usp. Isto, str. 125. 


da budete slični Kristu i s njim postanete jedno, a po Kristu jedno s Ocem 
i Duhom Svetim. Da to postignete, uz pomoć Duha Svetoga, molim Vas 
nastojte živjeti: 

1. sakramentalnim životom, 

2. molitvenim životom, 

3. životom sv. Križa i muke Kristove, 

4. životom Marijinim: sve u Mariji, s Marijom, za Mariju i po Mariji, 

5. budite kristocentrični, a ne egocentrični." 16 

2. Antić - dušobrižnik svih staleža 

Svakog velikana koj eg se rado spominj emo, vežemo uz nj emu svoj stveno 
djelo koje tvori životno stvaralaštvo građeno na sustavu vrijednosti, na 
čemu se temelji sve njegovo djelovanje kao i susreti sa svakim čovjekom. 
Sam život nam najviše govori. Za o. Antića zasigurno možemo ustvrditi 
kako je on ostavio jedno velebno djelo, detaljno, koje nije zaboravljeno 
ili ostalo unutar hladnih muzejskih zidina, nego jedno sjećanje koje rađa 
novim nadahnućima kao što su to mnogi životopisi i sve knjige nastale na 
temelju djelovanja toga umjetnika duhovnosti, čije crte ne ostavljaju onoga 
koji se divi nijemim, nego iziskuju poticaj za dublje poniranje u stvarnost i 
prisutnost Onoga koji je njega nadahnjivao. 

Provincijski definitorij ga je, za prvu službu, odredio za odgojitelja 
- pomoćnika magistra bogoslova. Dok vrši službu odgojitelja, on se ujedno 
susreće i sa svećenicima, redovnicama i vjernicima u ispovjedaonici, u 
duhovnim nagovorima, duhovnim vježbama i u pismima. No, kako je 
njegov čitav život, kao i njegovo djelovanje, obilježeno odgoj iteljskom 
službom, potonje službom magistra bogoslova, tj. pripravom kandidata za 
svećeništvo u redovničkoj zajednici, prikazat ćemo glavne crte njegovog 
rada i pristupa u odgoju. 

2.1. Duhovno vodstvo i ispovjednička služba u odgojitelj skim službama 

Svoje djelovanje kao svećenik-redovnik započima kao pomoćnik 
magistra fra Petru Grabiću u Makarskoj, predlažući mu istovremeno, kao 
magistru bogoslova i upravitelju bogoslovije, uvođenje predavanja ascetike 
kao posebnog kolegija. Važno je istaknuti kako je se Antićev način odgoja 


16 Uzor franjevačke jednostavnosti, str. 21. 

zasnivao na uputama Crkve i Franjevačkog reda, posebno na Pravilima o 
odgoju i obrazovanju franjevačke mladeži . 17 Dakle, on je pratio i studirao 
uredbe koje su bile na snazi kako bi formaciju usmjerio onovremenim 
zahtjevima, ali i zahtjevima koje je provincija očekivala, sa posebnim 
naglaskom na formaciju za pastoralno djelovanje. No, on je poseban po još 
jednoj stvari: prateći suvremenu literaturu i duhovno bogoslovlje, koje se u 
tom razdoblju snažno javlja i još razvija, zapaža potrebu, kako prevođenja 
dotične literature, tako i uvođenja kolegija iz duhovnog bogoslovlja, tj. 
ascetike. 


No, kao pomoćnik magistra nije bio zadužen samo za duhovni život 
bogoslova, nego i za njihovo nadziranje pa je stoga prisustvovao skupovima 
Zbora Milovan pazeći uvijek na sklad među studentima i savjetujući u tom 
istom duhu cenzorima da u kritici ne iznose manje nedostatke, već da se 
kritički osvrnu na cjelinu, tijek misli i način prikazivanja . 18 Taj zahtjev za 
pogledom na cjelinu kasnije će se isticati u odgojiteljskoj službi i pristupu 
sakramentu ispovijedi gledajući na čovjeka uvijek kao cjelinu sastavljenu 
od naravnih i nadnaravnih stvarnosti. 


Predloženi predmeti ascetike i mistike uvode se na bogosloviji i 
povjeravaju se “praktičnom asketi “ 19 Antiću da izradi plan predavanja. I 
samo izlaganje predmeta povjerava se fra Anti Antiću, čija nastojanja oko 
osobnog primjerom osvjedočenjog izlaganja rađa vidljivim plodovima. Iz 
izvještaja fra Petra Grabića kojeg je uputio na definitorij, zapisničar sažeto 
pribilježava u zapisnik definitorij alnog sastanaka kako se „pod upravom 
o. Ante Antića Il-gog magistra klerika kod pojedinaca pokaziva vidni 
duhovni napredak 44 . 20 

No, samo po sebi se javlja pitanje: Što je izvor tog napretka? 

Izvor, odnosno bolje rečeno, vrelo tog napretka je bila osobna Antićeva 
duhovna izgradnja. On se prije svega sam nastoji osobno duhovno izgraditi. 
Ne upušta se u duge razgovore. Naročito nastoji ne govoriti o drugima, pa 
čak ni pohvale. Izbjegava pohlepu za hranom. On se napose čuva naklonosti 
prema drugima. Posebno je nastojao gajiti poniznost. „No, poniznost mu 
se ne sastoji u mehaničkim činima malenosti, nego kako je on naslovljava: 
poniznošću razuma. Ona izvire iz uvjerenja da je Bog neizmjerno velik, 
a čovjek bez njega “nesposoban za ijedno dobro 44 . 21 Takvo razmišljanje 

17 Usp. V. Kapitanović, Nav., dj., str. 190. 

18 Usp. Isto, str. 70. 

19 Isto, str. 72. 

20 Usp. Isto, str. 73. 

21 Usp. Isto, str. 73. 


rađa podložnošću bližnjemu, i nižemu u službi. Tako uz duhovne 
savjete i duhovna razmatranja, samo postavljanje prema redovničkom 
životu, odgojiteljskoj službi i njegov način reagiranja na slabosti drugih 
ostavlja upečatljiv dojam na životima njegovih gojenaca. Jer, odgajajući 
studente, Antić je držao na umu, da dobar učitelj mora provoditi i sam u 
djelo ono što poučava druge, pa je i sam nastojao duhovno napredovati 
proučavajući franjevačke mistike, koje je kao profesor želio prenijeti i 
svojim studentima. 

Dva dana nakon izbora o. Petra Grabića za provincijala, Antić 
biva 10. XI. 1925. imenovan magistrom klerika. Već dosadašnji život 
i djelovanje fra Ante Antića u samostanu u Makarskoj dali su o njemu 
posebnu sliku kao revnog i uzornog redovnika. Općenito se govori za 
makarsku samostansku obitelj daje bila u tim godinama skladna obitelj. 
Kroz sljedeće godine Antićeva je duhovnost pridonijela još većem skladu 
u čitavoj zajednici. 

Fra Antin život u zajednici bio je tih i posvećen onim stvarima za 
koje se uglavnom nitko nije starao. 22 U takvom stavu tišine ušao je i u 
magistarsku službu. On se bavio običnim odgojnim problemima mladih, i 
u okviru odgojnog zavoda, na koje su drugi malo svraćali pozornost. Kako 
bi što revnije vršio povjerenu mu službu, koju nije shvaćao kao svojstvo 
onoga koji je “fac totum“ 23 , posvećuje sav svoj život Presvetom Trojstvu 
za duhovnu izgradnju svojih gojenaca koju naziva “Posveta života za 
povjerenu braću klerike 

„0 vječni Bože, Oče, Sine i Duše Sveti, dostoj se primiti u presvetom 
srcu Neoskvrnjene BI. Majke sav moj nevrijedni život - sv. misu, sv. oficij, 
sv. molitve, vršenje dužnosti dobra djela, trpljenje, odricanje, kušnje sve 
poteškoće- sve to sjedinjujući s presv. životom Blažene majke, Kraljice svih 
svetih, sjedinjen s Presv. srcem Isusovim, njegovim Upućenjem, križem i 
svetim životom. Neka bude za savršeni napredak povjerene mi braće. Sve 
ti ovo obećajem, milosrdni Bože, kao žrtvu tvojoj milosrdnoj ljubavi, da im 
dadeš, Oče nebeski, svoju svetu ljubav, Vječni Sine, svoj sveti Duh, Duše 
Sveti, svoju svetu mudrost i sedmerostruke darove svoje, da budu puni 
ljubavi Očeve, mudrosti Sina, dobrote Duha Svetoga! Neka budu redovnici 
po primjeru sv. Oca Frane, apostoli svete Crkve po primjeru Petra i Pavla, 
vjerna djeca Marijina." 24 


22 Usp. Isto, str. 81. 

23 Vidi: J. Šimunov, Nav. dj„ str. 61. 

24 V. Kapitanović, Nav. dj„ str. 82. 

2.1.1. Antićev odgojni program 

Temeljno se može reći kako se Antićev odgojni program očitovao u 
danom obećanju kako će klerike voditi prema redovničkim pravilima i 
starješinskim odredbama te da će, Božjom milošću i uz njegovu pomoć, 
unapređivati njihov duhovni život svojim primjerom i poticanjem. Dakle, 
odgojna metoda mu je bila “franjevačka dobrota i ljubav“. No, sami cilj 
mu je bio „odgojiti u klericima drugoga Krista, apostole sv. Crkve i prave 
sinove sv. našeg oca Franje“. 25 

Zbog toga, nastojao je biti u društvu s braćom klericima pa je poslije 
korske molitve uvijek bio s njima, svakoga je pogledao u lice i motrio može 
li se nešto na pojedincu opaziti. Unatoč druženju s braćom klericima nalazi 
i vremena za osluškivanje Božjeg glasa i asketske vježbe pomoću kojih u 
duhovnom životu brzo napreduje i u koji nastoji uvesti i svoje studente. 

Kao temelj svega postavlja vjeru na kojoj se može graditi duhovni 
život. Na tom temelju odgajanik vrši svoje dužnosti pomoću kojih se diže 
prema savršenosti. Uz dužnost on nužno veže kreposti žrtve, samozataje i 
prijegora bez kojih se, prema njegovom sudu, ne može biti uzoran svećenik- 
redovnik. Posebno je preporučivao promišljanje Kristovog poniženja do 
smrti naglašavajući važnost svakodnevne pričesti, pohađanje Presvetog 
Sakramenta i pobožnost prema Blaženoj Djevici Mariji. 

No, o. Ante Antić je imao izvanrednu navlastitost, svojstvo „koje se 
sastoji u tom da zna prosuditi onaj stupanj savršenosti koji je predodređen 
pojedinoj duši te daje upravi na velikodušno surađivanje s milostima koje 
su joj dane.“ 26 

Dok je vršio službu odgojitelja u bogosloviji, nekoliko je puta bio 
zamoljen da na kratko vrijeme pripomogne u novicijatu ili bi čak za 
kratko vrijeme bio i meštar odnosno magistar novaka. Iz razdoblja službe 
magistra novaka nema sačuvanih bilježaka prema kojima bi se moglo 
prikazati Antićev stav u odgoju novaka. No jedno kasnije Antićevo pismo 
očituje da je novake promatrao kao biljke koje otvaraju svoje prve latice 
milosti Božjoj. Ti nježni cvjetovi, podložni svakom zamahu vjetra trebali 
su zaštite i Antić je u svojoj brižljivosti nije uskraćivao. 27 

Tako ga zajedno malo razdoblje provincijal fra Petar Grabić određuje 
za pomoćnika u novicijatu pa uskoro postaje i meštar novaka. U tom 

25 Usp. Isto, str. 190. 

26 Usp. Uzor franjevačke jednostavnosti, str. 10. 

27 Isto, str. 69. 


kratkom vremenu se u susretima s novacima raspituje o njihovom zvanju i 
sa svakim pojedinačno razgovara. Svoju brigu je pokazao i u preuređenju 
prostorija novicijata kako bi tvorile jednu jedinstvenu cjelinu. U tu svrhu 
je pokušao što svrhovitije urediti namještaj i slike po sobama i hodnicima 
kako bi sve to pripomoglo duhovnoj izgradnji novaka. 28 Dakle, on je 
zaokupljen oko cjelovitog odgoja i svih dimenzija koje mogu na odgajanika 
utjecati u njegovom dozrijevanju za redovnika kao i u dozrijevanju jedne 
zrele ličnosti. 

Temeljno u odgoju novaka jest zahtjev za lijepim vladanjem, čiji bi 
uloženi trud bio via purgativa. Daljnji rad je čuvanje od grijeha i vršenje 
dužnosti. Novak koji bi izgovarao bezazlene riječi koje nije lijepo čuti, 
prema Antiću, nije shvatio svoj poziv niti stupio u duhovni život. Nadalje, 
on traži od novaka da te vježbe koje spadaju na via purgativa, svladaju. 
Za poticaj, kao za jasnu sliku o novicijatu, uzima događaj koji se dogodio 
sv. Pavlu na putu u Damask. Primjenjujući Pavlovu teologiji na novicijat, 
Antić novicijat shvaća kao svlačenje starog čovjeka s njegovim djelima i 
oblačenje novog izabranika Božjega. I on Pavlov događaj očekuje u životu 
svakoga novaka. 

No, nije ih prepuštao samima sebi na tome putu, nego je ulagao i 
sam veliki napor. Njegov pomoćnik fra Petar Čapkun piše: „On je svetac, 
svakoga đaka vodi pojedinačno u duhovnome životu, sve zajedno upravlja 
Bogu, sva provincija i đaci koji dolaze u Makarsku idu odmah s pouzdanjem 
k njemu da mu se otkriju i predadu brod svoga duhovnog života u njegove 
ruke.“ 29 

2.1.2. Antićeva odgojna metoda 

Svoju odgojnu metodu stvara postupno. Napose iz razloga što je u 
službu stupio bez posebnog odgojnog obrazovanja. Tijekom vremena 
stječe saznanja proučavajući rasprave o odgoju i duhovnosti i oslanjujući 
se na svoj vlastiti odgoj koji je stekao od svojih odgojitelja. On je zabilježio 
neka načela kojima je glavni cilj odgoja u klerikatu trebao biti odgoj za 
pobožnost, za učenje i stegu. Sukladno shvaćanju da odgoj počinje od 
odgojitelja, voditelj a odgojnog zavoda trebale bi resiti vrline: učenost, znanje, 
bogoljubnost, duh molitve i žrtve. Prema tim načelima odgoj započinje 
tek onda kada odgajanik počne slobodno sudjelovati u vlastitom odgoju u 
smislu da odgojitelj samo potiče odgajanika na nutarnje djelovanje. 


28 Usp. Isto, str. 115. 

29 Usp. Isto, str. 117. 


Filozofsko - teološki pokušaji 


Filozofsko - teološki pokušaji 


Njegova odgojna metoda je posebno obilježena odgojnim mjerama koje 
su bile konkretno njegove kao što je poštivanje osobnosti i usmjeravanje 
pojedinca putom koji mu Bog određuje i na koji ga poziva. Želeći to 
doznati ispitivao je i istraživao sve okolnosti, narav, prilike, sredinu, uvjete 
i sklonosti. To se očitovalo u izraženom povjerenju u mladu subraću. To je 
svakoga obvezivalo na posluh i iskrenost jer je uspješno spajao ozbiljnost 
oca i ljubav majke. 30 

2.1.3. Asketske vježbe 

U odgoju je brižno nastojao udariti temelje asketskog života. I kao što 
je postupao stupnjevito u svom odgojnom radu, u asketskom odgajanju 
nastupao je još obazrivije. Te asketske vježbe su prvenstveno bile usmjerene 
vježbanju u odricanju, oduzimajući im ponekad kratkotrajno omiljene 
predmete i zabranjujući omiljene zabave ili nalažući asketske vježbe, ali 
bez pretjerivanja u asketizmu. Cilj tog vježbanja je bio u tome da klerike 
dovede do toga da se i kasnije kao svećenici sami vježbaju u vrlinama. 


Zaključak 

Svaki iskreni susret ostavlja tragove, poticaje i rađa plodovima. Tako 
ni susreti sa o. Antom Antićem ne ostaju samo prošlost, nego su prisutni 
u našoj sadašnjosti i ujedno upućuju na budućnost. U tom duhu ga se 
Franjevačka provincija Presvetog Otkupitelja rado sjeća, gledajući na njega 
kao na sveca i blago svoje Provincije. 

O tom blagu su do sada objavljene 34 knjige koje su pokušale sažeti 
i prikazati i osobnim svjedočanstvima potvrditi njegovo sveto življenje i 
djelovanje započeto u vremenu studija filozofije i teologije s jednim jedinim 
ciljem: “obnoviti sve u Kristu“. 

Usmjeren k tom cilju blago je prožeo odgojne zavode u Provinciji 
Presvetog Otkupitelja, samostane u kojima je živio, promjene koje je uveo, 
pravilnike i smjernice koje je izradio i u djelo provodio. Izvan Provincije 
je blago i plodno djelovao među redovnicama kao ispovjednik, duhovni 
vođa, jednostavno rečeno kao prijatelj. 

Djelovao je i u laičkim pobožnim udrugama i društvenim staležima 
s posebnom skrbi za siromašne, bolesne i prezrene. Mnogim je umornim 
dušama primjer evanđeoskog života, krijepeći ih neprestanim ispovijedima 


30 Usp. Uzor franjevačke jednostavnosti, str. 9. 


- dijeljenjem sakramenta pokore. Uz karizmatske nadnaravne darove svete 
vjere, ufanja i ljubavi, o. Ante, kao izvanredni i stalni apostol molitve i 
molitvenog duha, posjedovao je uz veliki dar svetog ispovijedanja vjernika 
i druge velike darove kreposti: pobožnosti klanjanja i ljubavi prema 
Presvetom Trojstvu, prema Utjelovljenju Sina Božjega, prema Duhu 
Svetome, prema muci i smrti Kristovoj, prema Djevici Mariji, časteći sve 
te najveće tajne svete vjere u najdubljoj poniznosti. 

Otvoren i svjestan uloge vjernika laika u Crkvi i njihovih potreba 
održavao je duhovne nagovore (egzorte) i duhovne vježbe (svećenicima, 
redovnicima, učiteljicama, profesorima, obiteljima), uz brojne duhovne 
savjete, pišući svima brojna duhovna pisma. S posebnom brigom starao se 
za bolesnike i skrbio za siromašne obitelji, studente, beskućnike, gladne i 
progonjene. 

Pritome u susretu s osobama bilo kojeg staleža nije nikad zanemario 
niti jednu dimenziju čovjeka, pazeći uvijek na sklad između mogućeg i 
savjetovanog, usmjerujući povjerenu mu dušu jasno k nadnaravnome, no 
ne zaboravljajući ni naravne težnje i krhkosti ljudske volje i snage. 

No, u čemu leži njegova posebnost? 

O. Antić poput blaženog Leopolda Mandića njeguje i obnavlja 
sakramenat pomirenja na jedan dublji i nov način vodeći svaku dušu po 
rasvjetljenju Duha Svetoga, za razliku od uhodanih pravila ili šema. No, u 
još nečemu leži njegova posebnost, bolje rečeno njegova uvijek još trajna 
novost i svježina. O. Antić nam se jasno predstvalja kao primjer i putokaz 
obnove redovničkog života, njegove ljepote i suvremene sadašnjosti čije 
vrijeme nije prošlost, nego stalno svakodnevno buđenje i promišljanje 
obećanog i primljenog, koje se ostvaruje putujući zemljom u zajedništvu 
svih k vječnom odredištu. 

Jednostavno rečeno: bio je suvremeni službenik vječnosti! 


Fra Ante Ivan Rozić 

ISUSOV IDENTITET U FILMU “ISUS IZ NAZARETA“ 
F. ZEFFIRELLIA 

Govoriti o nečijem identitetu nikad nije zahvalan posao. Naime, potrebno 
je sagledati dvije stvari: ono što sama osoba o kojoj se govori drži o sebi, ali 
i ono što suvremenici, ljudi koji tu osobu poznaju, o njoj govore. Sinoptici su 
taj govor saželi u sceni kod Cezareje Filipove (Mt 16, 13-20; Mk 8, 27-30; Lk 
9, 18-21), u kojoj dva pitanja predstavljaju mišljenje suvremenika, a Isusova 
najava muke, smrti i uskrsnuća predstavlja Isusov stav o sebi, iako su cijela 
njihova Evanđelja zapravo otkrivanje Isusova identiteta. 

S druge strane Ivan teologizira kroz cijelo svoje djelo, razvijajući 
kristološke naslove kod samog Isusa, ali i kod suvremenika, zaključujući 
svoje evanđelje mišlju o Isusu kao Sinu Božjem (Iv 20, 30-31). 

Govor o identitetu, govor je o osobi. Kada se radi o Isusu Kristu, govor o 
osobi, govor je o Bogu i čovjeku, ali na način da pokušamo sagledati koliko su 
ljudi njegova vremena bili svjesni o božanstvu toga čovjeka zvanog Krist, ali i 
koliko je sam Isus bio svjestan svoje multidimenzionalnosti (bogočovječnosti). 
Radi se, dakle, o svijesti. Govor o identitetu, govor je o svijesti. 

S druge strane, kompleksnost govora o osobi uvodi još jednu kategoriju 
promatranja, a to je govor o znanju. Biti svjestan nečega još ne znači o 
tome nešto znati, iako svijest nosi u sebi spremnost primiti znanje. Znanje 
jest posjedovati nešto u umu i to moći izraziti svojim riječima i djelima. 
Govor o identitetu, govor je i o znanju. 

Na koncu, osoba je bitno utjelovljeni subjekt. I dok govor o svijesti i 
znanju pripadaju samoj subjektivnosti osobe, dotle govor o utjelovljenosti, 

0 tijelu bitno uključuje povjesnost i povjesnu relaciju. Govor o identitetu, 
govor je i o povjesnoj egzistenciji. 

Ono što je u filmu toliko očito jest ova povjesnost, jer samo snimanje 
polazi s točke da je Isus postojao, stoga ćemo o njoj progovoriti kroz 
dimenziju Isusove poruke i njegovih čina. Ali najprije ćemo pokušati 
vidjeti koliko je Zeffirelli dao naslutiti Isusovu svijest o sebi te koliko je 
znao o sebi, ali i koliko su suvremenici bili svjesni svih milosti koje su u 
tom trenutku imali uza se te koliko su poznavali stvarnost Isusa Krista. 

Važno je napomenuti da bismo mi rado sebi uvijek stvarali u govoru 

1 opisivanju Isusa sliku nekog izvanrednog čovjeka koji bi već samom 
svojom prisutnošću plijenio i privlačio mase. Evanđeoski izvještaji i te 
kako nam protuslove u takvom pristupu. 31 

31 Usp. H. Daniel-Rops, Život Isusa Krista, Verbum, Split 2003., str. 93. 


Isusova autosvijest i znanje o sebi 


Počeci, 2007. 


25. 


Govor o Bogočovjeku nameće nam, dakle, pitanje o njegovoj svijesti: 
je li Isus imao ljudsku ili božansku svijest? Kakav je odnos između ljudske 
i božanske svijesti u Isusu? Ta i slična pitanja obrađivali su mnogi teolozi i 
psiholozi, a neka je od njih sažeto donio i upotpunio svojim razmišljanjima 
Galot 32 pa se nećemo na njih ovdje osvrtati. Nas zanima kako je Zeffirelli 
u filmu pokazao Isusovu svijest. 

U scenama iz Isusova djetinjstva samo u sceni grubo prekinutog Bar 
micva imamo nekakvu naznaku o njegovoj autosvijesti. Naime, dok mladić, 
isprovociran rimskim vojnicima, glasno nariče i pita se zašto ih je Bog 
napustio, Isus ga iz prikrajka gleda. Čini se daje samo znatiželjan, ali ako 
se usporedi njegov pogled s pogledom iz drugih scena, uočava se da Isus ni 
ovdje, kao ni u mnogim filmskim scenama kasnije ne trepće očima. 

Svaka scena u kojoj Isus naviješta svoj program ili pomaže ljudima 
do određene je mjere divinizirana samim Isusovim činom, ali još više 
njegovim pogledom. Taj pogled pokušava proniknuti u dubinu čovjeka, 
pokazuje interes za čovjeka i to onog konkretnog, onog s kojim na bilo 
koji način komunicira, ali još više taj pogled pokazuje moć, štoviše, 
svemoć. Gledajući takvog Isusa, Isusa s božanskim pogledom, nije 
ostavljena mogućnost suprotnog zaključka tvrdnji da Zeffirellijev Isus i 
te kako posjeduje božansku svijest o sebi i u sebi te da je svjestan svoga 
božanstva. 

Što se tiče samog znanja 33 , u već spomenutoj sceni Bar micva Isus čita 
Toru, ali pomalo nesigurno, slovkajući. Nadalje, u situacijama susreta s 
ljudima Isus pita, traži pojašnjenja, čudi se. U sceni uskrsnuća Lazara Isus 
čini se doživljava olakšanje nakon “uspjelog 44 uskrsnuća, kao da nije bio 
siguran u ishod. On ne posjeduje unaprijed znanje o konkretnom životu, ali 
to čini se nadoknađuje vjerom. 

S druge strane, u određenim situacijama, kao što su prvo pojavljivanje 
Jude ili maslinska agonija, Isus zna. Izmjene tog znanja i neznanja potiču 
zaključak kako se, kao i kod svakog čovjeka, Isusovo znanje razvija i 
raste susretima i učenjem, ali isto tako Isus posjeduje nekakvu intuiciju 
izraženiju nego kod običnog čovjeka, intuiciju kojom spoznaje stvari i 
osobe mnogo bolje i mnogo slojevitije. 

32 Vidi J. Galot, Tko si ti, Kriste? Kristologija, Forum bogoslova Đakovo, Đakovo 1996., 
str. 313-336. 

33 Baš kao i kod svijesti vidi Isto, str. 337-367. 


Filozofsko - teološki pokušaji 


Filozofsko - teološki pokušaji 




Počeci, 2007. 


Zeffirelli je očito namjerno donio različitost scena u kojima se 
pokazuje Isusovo znanje, ali i njegovo učenje kako bi pokazao dinamizam 
bogočovječnosti te na taj način zamislio gledatelja, gotovo ga prisilivši da 
prihvati Čovjeka Isusa u moru govora o Isusu Bogu. 


Stav i mišljenje suvremenika 

Ono stoje očito već od samog početka filma jest židovsko iščekivanje 
Mesije u razdoblju u kojem su potlačeni od strane Rimljana. Njihov Mesija, 
odnosno njihovo shvaćanje Mesije bilo je političko. Mesija je onaj koji će 
osloboditi Izraela od tiranije okolnih naroda. Štoviše, onaj koji će nametnuti 
Izraela i Zakon kao normu života svim drugim narodima. Takav Mesija 
morao je doći u slavi i snazi i morao se slavan i snažan objaviti najprije 
Izraelu pa onda i okolnim narodima, najprije se objaviti čuvarima Zakona 
koji bi prosudili njegov nauk i njegovu silu, a tek onda biti prihvaćen kao 
Mesija, Osloboditelj. U filmu je, dakle, stvorena tradicionalna shema 
iščekivanja Mesije baš kako je i opisana u Evanđeljima . 34 

Dolaskom Isusa Krista na svijet, zapravo već od nekakvih naznaka 
njegova dolaska - naznaka koje je suvremenicima davala čudnovata 
zvijezda - narod je, počevši od Heroda i njegovih dvorana pa preko 
istočnjačkih mudraca te na koncu pastira s betlehemskih polja, osjećao 
da se na svijetu nešto promijenilo. No ni Herod ni mudraci ni pastiri ne 
razumiju u potpunosti što se sve događa u vezi s djetetom. Svaki od njih 
razumije samo jedan djelić Kristove kompleksnosti: Herod ga smatra 
ljudskim kraljem, mudraci prepoznaju još i božanstvo i smrtnost, a pastiri 
ga vide jadnog i siromašnog u jaslama. 

Na početku javnog djelovanja Ivan Krstitelj ga naziva Jaganjcem 
Božjim. Narod je uvijek podijeljen između priznavanja Isusa Mesijom i 
njegovim odbacivanjem jer je “hulio“. Politički i klanski vođe u početku 
su, jer su čuli mnogo lijepoga o Isusu, oduševljeni, ali njihovo oduševljenje 
splasne svaki put kad se Isus pokazuje u svjetlu duhovnog Mesije, a ne kao 
politički osloboditelj. Apostoli u filmu postaju slika svakog od nas, svakog 
kršćanina, u smislu da se priznaju njegovim, na prisan su način bliski s 
njim, a opet u svim važnim trenucima oni ne razumiju, bježe, ne vjeruju. 
Ta malovjernost „posljedica je straha za vlastiti život, vlastitu ugodu, ideju, 

34 Na primjer Petrovo uvjerenje da se Mesiji ne smije ništa loše dogoditi (Mt 16, 21-23; 
Mk 8, 31-33; Lk 9, 22) ili scena iz filma u kojoj Juda u Hramu razgovara s hramskim 
pisarom želeći ugovoriti sastanak Isusa i političkih i vjerskih vođa Izraela, koji su pratili 
Isusovu misiju te ga uistinu žele saslušati da bi odlučili o njegovu nauku. 


posao, (. . .) nedostatak je odlučnosti da se ono što se umom i srcem vjeruje 
aktualizira u životu ." 35 

Dva pitanja kod Cezareje Filipove jasno nam dočaravaju mišljenje 
suvremenika. Isus je čudotvorac, prorok, onaj koji je oživio (Krstitelj), 
on izaziva oduševljenje. On je Krist, Pomazanik. Ali u isto vrijeme taj 
puk koji se Isusom oduševljavao, ti apostoli koji su ga priznali Mesijom, 
nisu bili spremni u Pilatovom dvoru pokazati palac gore Isusu. Oni se 
oduševljavaju senzacijama oko Isusa, ali ne posjeduju sigurnost njegova 
mesijanstva. 

Suvremenici, dakle, ne znaju sa sigurnošću daje Isus Bogočovjek, ali 
nema sumnje da postoji u njima nekakav osjećaj, nekakva intuicija radi 
koje ne mogu prema Isusu ostati ravnodušni, već ga ili, ako mu se predaju, 
vole, ili, ako ne uspiju nadići svoje stereotipe o političkom Mesiji, mrze. 


Povijest Isusa Krista 

Ono što ćemo u ovom naslovu opisivati nije činjenica da je Isus 
postojao, već ćemo pokušati prikazati kako je to Zeffirelli zamislio Isusovo 
postojanje. Ali isto ćemo tako pokušati slijediti tradiciju kristološkog 
govora te ćemo ovaj dio usmjeriti u dva pravca. Prvi je ona kerigma, tj. 
ono što je Krist naviještao, dakle, Isusovi govori, a drugi su njegova djela 
s osobitim naglaskom na njegova čudesa. 


Isusova poruka 

,,U svom izvanjskom nastupu Isus pokazuje izvjesnu sličnost s 
pismoznancima. Naučava kao učitelj i oko sebe ima krug učenika; raspravlj a 
o tumačenju zakona i ljudi mu se obraćaju u pravnim odlukama ." 36 Ono, 
pak, što ga čini bitno različitim jest sadržaj navještaja koji, iako ima 
zajedničku podlogu s onodobnim učiteljima, ipak nudi jednu posve 
drugačiju koncepciju. 

Kod sinoptika je Kristova poruka bitno vezana uz navještaj Kraljevstva 
pri čemu se to Kraljevstvo u zadnjoj fazi kerigme usko veže uz Isusovu 
osobu. U filmu govor o Kraljevstvu u prispodobama odvija se u Šimunovoj 
kući u Kafarnaumu. Prispodobe o biseru i o mreži zaključene su govorom 

35 I. Šarčević, Isus Krist od suviška do tajne, u: Bosna Franciscana, časopis Franjevač- 
ke teologije Sarajevo, Franjevačka teologija Sarajevo, Sarajevo 7 (1997.), str. 27. 

36 W. Kasper, Isus Krist, CuS, Split 1995., str. 79. 


Filozofsko - teološki pokušaji 


Filozofsko - teološki pokušaji 


o sreći, o zajedništvu, o ljubavi. Središnji lik Kraljevstva, njegov karakter 
opisan je u prispodobi o milosrdnom ocu koja već pomalo osvaja ljude jer 
smo vidjeli da izmiruje Mateja i Šimuna. 

Daljnji Isusov govor zbirka je riječi preuzetih iz Evanđelja. Isus svojim 
učenicima govori o razdoru oca i sina, o donošenju mača na svijet, ali i o 
stostrukoj plaći onima koji su sve ostavili; govori i o gomilanju blaga te o 
onima koji žele biti prvi što trebaju učiniti da to postignu. Vidimo, dakle, 
progres u Isusovu govoru učenicima: najprije govori o onom što se događa 
nakon njegova dolaska na svijet, potom ohrabruje učenike koji ga slijede da 
nisu na gubitku, zatim im daje program kako zadobiti prvenstvo i na koncu 
ih savjetuje da odaberu prave vrijednosti. 

U sceni s Judom navodi da se stablo poznaje po plodu - u svrhu, kako 
smo već napomenuli, Judinog poučavanja. Govor na gori predstavljen je 
Blaženstvima i molitvom Očenaša i to je program Kraljevstva koje se 
već ostvaruje, ponajprije u Kristovoj osobi i njegovu navještaju, potom u 
poslanju apostola, poslanju Crkve. 

Nakon tjeranja trgovaca iz Hrama slijedi riječ navještaja smrti i 
uskrsnuća. Barabu pokušava pridobiti govorom o praštanju i ljubavi prema 
neprijateljima. Potom slijedi govor u Hramu sastavljen od evanđeoskih 
ulomaka Isusovih govora. Kod vraćanja vida slijepcu od rođenja govori 

0 svjetlu, a odmah iza napada farizeje oštrim riječima. S Nikodemom 
razgovara o rođenju iz vode i Duha, a na posljednjoj večeri hrabri učenike 

1 naviješta im skori “poraz“. 

Dalje je na suđenju pred vijećem i Pilatom posvjedočio svoje božanstvo, 
a na križu od sedam riječi nedostaje samo “Žedan sam! “ 

Zeffirelli, naravno, nije mogao donijeti sve tekstove iz Evanđelja u 
kojima je Isus nešto rekao, ali je svojim odabirom, kombinirajući sinoptičku 
i ivanovsku tradiciju, uspio istaknuti najvažnije teme Isusova navještaja: 
živi Zakon, govor o Kraljevstvu, duhovno bogoštovlje, svjetlo, molitvu, 
pashalni misterij, itd. 

Isusova djela 

Djelovanje čovjeka zvanog Isus bilo je, za onodobno shvaćanje i 
onodobni mentalitet ljudi, prepuno kontroverzi. Ali ako se uđe dublje u 
proučavanju njegove osobe, uviđa se kako su njegova djela bitno povezana 
s njegovim navještajem. Štoviše, “iznenađujuća novost u Isusovoj poruci 
očituje se posebice u načinu njegova vladanja ." 37 On blaguje s grešnicima u 


37 Isto, str. 75. 


Matejevoj kući, dozvoljava javnoj grešnici da mu pere noge, tjera trgovce 
iz Hrama, javno napada farizeje, druži se s Rimljanima, itd. S druge 
strane, on jede i s farizejima, propovijeda mir, liječi, itd. Sve što naviješta, 
posvjedočeno je djelima. 

Zapravo, ono što je općepoznato svima koji su čuli za Isusa jest 
činjenica da je on činio čudesna djela, čudesne znakove. Isus je za svoje 
suvremenike bio čudotvorac. Ne možemo sa sigurnošću tvrditi, ali je vrlo 
vjerojatno daje njihovo shvaćanje Isusovih čudesa, barem u početku, bilo 
poprilično magijsko. Isus je nekakav mag koji svojim magijskim moćima 
nadilazi prirodne zakonitosti. 

Ipak, kada danas promatramo čudesnost Isusovih djela, vidimo da tu 
nema senzacionalističke magijske pravilnosti u smislu da bi Isus, kako bi 
se proslavio, u svakom trenutku bio spreman svojim “čarobnim štapićem 14 
izvući “zeca iz šešira 11 . Danas znamo daje u Isusovu djelovanju i te kako 
važna interakcija osoba usmjerena vjerom u njega. „Čudo ima smisao samo 
u nadnaravnom kontekstu kao poziv upućen od Boga za vjeru . 1138 

Zeffirelli je, naravno po evanđeoskom predlošku, gotovo doslovno 
slijedio ovakav interpersonalni karakter Isusovih čudesa. Prvo čudo koje 
čini, izgon sotone iz mladića u Kafarnaumu, vezano je uz molbu mladićeva 
oca i vjeru da Isus to može učiniti. Čudesni ulov ribe nema tu dimenziju 
vjere i traženja, ali baš poput umnažanja kruha, služi čovjeku ne samo 
za njegovu temeljnu egzistenciju, već i za prvotni impuls vjere, čemu je 
Zeffirelli kao svjedočanstvo dodao Šimunovo obraćenje nakon ulova ribe 
i obraćenje Marije Magdalene nakon umnažanja kruha. Ovakav karakter 
obraćenja govori nam da su “Isusova čudesa znakovi početka kraljevstva 
Božjega . 1139 

Oživljavanje Jairove kćeri također ima karakter vjere i molitve, ali 
je isto tako potaknuto ljudskom patnjom, baš kao i sva čudesa opisana u 
filmu. 

Čudesa iz drugog dijela filma također su usmjerena na vjeru, bilo da 
je kod sudionika probude, kao kod vraćanja vida slijepcu, bilo da vjeru 
učvrste, kao kod ozdravljenja sluge rimskog centuriona, bilo da ujedinjuju 
obje ove dimenzije, kao kod oživljavanja Lazara. 

Središnje i vrhunac svih Isusovih djela je njegova muka, smrt i 
uskrsnuće - 

38 J. Galot, Nav. dj., str. 151. W. Kasper, Nav. dj, str. 109. 

39 W. Kasper, Nav. dj, str. 109. 

događaji su koje je Zeffirelli utkao u mnoge scene filma. Sve one u 
sebi sadrže dinamizam pashalnog otajstva u malom jer u svakoj postoji 
odbijanje Isusa, ali i njegova konačna pobjeda za spas čovjeka. Ono što 
je prikazano u stvarnom opisu muke, smrti i uskrsnuća svojevrsna je 
realizacija onoga što se provlačilo tijekom cijelog filma. To je ono što 
su evanđelisti pokušavali svojim Evanđeljima istaknuti, to je ono što je 
Zeffirelli u svom filmu želio pokazati. 


Zaključak 

Uvijek je teško opisivati čovjeka. Još je teže, ako se vjeruje daje taj 
čovjek još i mnogo više od čovjeka. Ali najteže je, ako o tom čovjeku 
postoji neka stereotipna slika u glavama većine ljudi, a mi pokušamo 
činjenice i vlastito uvjerenje pomiriti s tim stereotipima. To je upravo slučaj 
sa Zeffirellijevim Isusom. 

Pomiriti u jednom filmu ove tri komponente veoma je težak posao. 
Ipak, kako nam se čini, taj posao nije ostao bez ploda. Sve ono što smo 
u radu napravili išlo je za tim da pokaže kako se Isus u ovom filmu slaže 
s Isusom iz Evanđelja, ali isto tako i sa “pučkim“ shvaćanjem i slikom o 
njemu. 

Vidjeli smo u filmu da su sva čudesa, ali i cjelokupno Isusovo djelovanje 
i njegovo propovijedanje, snažno usmjerena prema čovjeku, obuhvaćeni su 
i prožeti njegovom željom za spasenjem čovjeka, potaknuti su milosrđem 
i altruizmom koje ne nalazimo ni kod jednog drugog čovjeka. To daje 
karakternu crtu Isusovom liku i njegovom djelu uzdižući ga na nešto više 
od čovjeka, priznajući mu ono što on uistinu i jest: Bog - ljubitelj ljudi. 


Fra Filip Mimica 

RODITELJI I DJECA - ODGOJ ILI ZAJEDNIŠTVO 


II 


Uvod 


“Sloboda unutar dobro poznatih granica 
vodi k spoznaji zakona života. ” 

Anderlink, Ein Wegfiir alle 

Nakon čitanja iz Evanđelja o glasu koji viče u pustinji, Ivanu Krstitelju, 
župnik upita djecu: Djeco, stoje pustinja? Znaju za Saharu. I još: Što postoji 
u pustinji? - Ništa! (svi uglas)... pijesak (ipak)... glad, žeđ, vrućina... - Dobro, 
dobro. Ima li išta vrijedno u pustinji? Svi zašute. Tek će jedan razdragano: 
Piramide!! Smijeh (uglavnom odraslih). Ovdje bi vjerojatno došao kraj 
znatiželji župnika, propovijed bi krenula dalje svojim monolognim putem. 
Ali neće uvijek biti tako. Djeca nikada ne duguju odgovor ako je potreban. 
Tako je odnekud bljesnuo jasan glas: Sloboda! Župnik zastane: Tko je to 
rekao? - Ja, odgovori dječak. Sjedio je uz podnožje ambona. - Kako se 
zoveš?... 

Ovakav odgovor sigurno ne može biti bez odjeka. Dijete ga sluti, a 
možda već i živi. Sloboda je vrijedna, ima je i u pustinji. Ili tek tamo? Ovdje 
se otvara put u iskustvo djeteta, i pravo je čudo biti svjedokom njegova 
izricanja. Ovaj rad predstavlja kratko promišljanje i iskustvo temeljnog 
obiteljskog odnosa u kojem započinjemo “biti zajedno”. Govori o pristupu 
djetetu, kako mu prethode mnoge teorijske zasade i muke oko “podjele 
rada”, budući i ta čudesna bića vidimo kao područje djelovanja... Isto tako 
potvrđuje jezgru zajedništva - roditelje i djecu - onu stvarnost koja svakoga 
od nas bitno određuje i iz koje smo upućeni u darovano življenje. 

1. Pristup djetetu 

1.1. Važnost pristupa djetetu 

U rastućoj pisanoj i govorenoj aktivnosti koja obuhvaća fenomen 
djeteta ističe se opravdano nastojanje oko rehabilitiranja postojeće slike 
njegove zbilje, a da ga se ne predstavlja predmetom istraživanja već radije, 
kako vjeruje Maria Montessori, nastoji proniknuti u “tajnu djeteta”. Taj 
pristup je potkrijepljen jednom ključnom misli: dijete u sebi krije savršen 

plan svog razvoja kojemu samo treba dati priliku da se ostvari. 40 Odgojitelj 
je prisutan kao posrednik između onoga što dijete susreće u svakodnevnim 
situacijama i samoga djeteta, a osobito kao primjer - tijekom rada ili igre 
on pokazuje, a ne objašnjava što i kako radi. Dijete se razvija u očitovanju 
svojih darova i na tom putu prolazi mnoge razine. Odgojitelj pritom više radi 
na sebi, nastojeći ukloniti svoje nedostatke koji su prepreka povezivanju s 
djetetom. Ne radi se ovdje toliko o osobnom usavršavanju koliko o predanosti 
izabranom zvanju te prije svega onima kojima smo upućeni. Onaj tko želi 
odgajati mora biti odgojen.* 1 Već samom prisutnošću on svjedoči svoje 
zvanje i unosi u odnos sve ono što ga određuje. Ukoliko je doživljaj “biti 
zajedno” pozitivan, iz njega proizlaze dijalog i zajedništvo. 42 Upravo ovo 
dvoje predstavljaju prioritet odgoja u sadašnjosti i budućnosti. 43 


1.2. Slika djeteta u odraslih 

Djeca nam izgledaju kao posebna kategorija bića, sjećaju nas na ono 
što smo nekoć i sami bili, donose nam svježinu u susretu, upućuju svojim 
čistim pogledima na bitno, a ipak ih uvijek opojmljujemo nedovršenima, 
neodređenima, “vrstom potencijalnih, anti-socijalnih polubića”. 44 U 
ovom izrazu auktor je sažeo cjelinu pristupa odraslih fenomenu djeteta, 
a suprotstavlja mu se već u naslovu svoje knjige. Naime, u govoru o 
kompetentnom djetetu on afirmira njegovu potpunost, priznaje mu 
ravnopravno dostojanstvo za koje kaže daje “jedini valjani način rješavanja 
psiholoških sukoba i egzistencijalnih kriza”. 45 U odnosu prema djetetu 
nije primjereno govoriti o metodama, kao da bi postojao neki prilagodljivi 
sustav kojim bi poučeni odgajatelji izbjegli svako moguće zastranjenje, 
nego radije u zajedništvu biti primjer ljudskim i društvenim ponašanjem. 
Metoda uvijek svodi na objekt i zasigurno bi svaka odrasla osoba smatrala 
neprihvatljivim njezinu primjenu u svojim vlastitim odnosima. Nezamislivo 
je čuti kako netko traži metodu za, na primjer, suživot s osobom u koju je 

40 Silvija PHILIPPS, Montessori priprema za ceivot: odgoj neovisnosti i odgovornosti, 
Naklada Slap, Jastrebarsko 1999, str. 10. 

41 Nav. dj., str. 79. 

42 Jure J. ŠIMUNOVIĆ, Odgoj za zajedništvo i dijalog, u: Kršćanska nada na početku 
novoga stoljeća, Crkva u svijetu, Split 2001, str. 187. 

43 Nav. dj., str. 183. 

44 Jesper JUUL, Vaše kompetentno dijete-za nove temeljne vrijednosti obitelji, Educa, 
Zagreb 1996, str. 9. 

45 Nav. dj., str. 36. 


zaljubljen, sabirući njezine karakteristike u okvire nekakve tipologije koja 
bi uslijed ispravne primjene dobila svoj “ključ”, odgovarajuće rješenje svih 
poteškoća. 

1.3. Metoda - ograničavanje stvarnosti 

Međutim, ovisno o dobi i predispozicijama djeteta, uvijek nastupa 
govor o metodi. U njoj se otkriva spasonosno sredstvo, sigurnost koja će 
znati što i kako postaje moguće “stvarati”, “oblikovati”, “usmjeravati” to 
čudnovato biće pred zahtjevima svijeta u kojem raste. U jednoj od svojih 
kratkih priča J. D. Salinger ukazuje na opasnost prenošenja subjektivno 
modificiranog iskustva svijeta u odgojno-obrazovnim ustanovama. Glavni 
lik, dječak Teddy, govori kako je suludo djeci opisivati stvarnost iz isključive 
usporedbe sa čovjekom, primjerice, da je slon ogroman ili da je stablo 
jako visoko. Takvo nešto je moguće zaključiti jedino iz usporedbe s onom 
zbiljom koja posjeduje suprotne karakteristike, a i u tom slučaju je samo 
opis i ne vodi k stvarnosti. Stvarnost se nalazi ovdje i sada, neposredno, 
vlastitim iskustvom, i ono što dijete treba susresti jest život . 46 Ovo ne znači 
apsolutiziranje vlastitoga, nego u prvom redu neprekinuti dodir sa zbiljom 
u koju smo uronjeni i svakim činom sve više ucijepljeni u bilo svijeta. 
Upravo to iskustvo odlučujuće je za ispunjanje osobne mjere rasta. Taj rast 
isto tako traži cilju izvan sebe, on je upućen zajedništvu, a ono se razvija 
“onoliko koliko svatko razvija svoj opći ljudski doseg ”. 47 Na taj način je 
izrečena Buberova temeljna riječ Ja-Ti, umjesto pojedinosti nastupa cjelina, 
namjesto sna - pojavnost . 48 

2. Roditelji i djeca - subjekt zajedništva 

2.1. Zajedništvo - tko, što? 

Izgleda nam razumljivim (svakako uvijek željenim) smatrati svaku 
obiteljsku zajednicu najboljim mogućim zajedništvom, mada u svakoj 
prilici ulažemo brojne prigovore ostvarenim obiteljskim odnosima. U 
jednoj situaciji roditelji se nađu kao nositelji zajedništva, oni koji započinju 
i dovršavaju, u najvećem stupnju odgovornosti..., a s druge strane nižu se 

46 S. PHILIPPS, Nav. dj., str. 124. 

47 J. JUUL, Nav. dj., str. 36. 

48 Martin BUBER, Ja i ti, Beograd 1977. 

ozbiljna zamjeranja djeci i zabrinjavanja nad njima, kao da bi djeca sama 
trebala napokon dokučiti koliko je njihovo ponašanje u nesrazmjeru s 
očekivanjima i potrebama okoline. Ponašanje i “velikih” i “malih” nikada 
nije izdvojeno iz zajedničkoga, osobnoga i prenesenoga iskustva. Subjekt su 
i roditelji i djeca, bolje reći roditelji i djeca, a događaj je uvijek zajedništvo. 
Ono se ostvaruje u različitoj mjeri, ah nikad ne izostaje, što svjedoči naše 
iskustvo kojega postajemo svjesni možda tek u odrasloj dobi, kada smo 
odjednom i dijete i supružnik i roditelj. 


2.2. Djetetovo traženje 


Dijete neprestano izražava svoj stav prema svijetu, jasan i neovisan, 
mada trajno upija već zadane koordinate zahtjeva i očekivanja onih koji 
za njega skrbe. Tražeći razumijevanje svega što opasa i doživljava, ono 
prvenstveno iskazuje potrebu biti prihvaćeno onakvo kakvo jest, i još više 
- biti voljeno. Ovo mu izgleda potpuno prirodno, budući da ono bez teškoća 
prihvaća druge i traži zajedništvo, ponekad i u okolnostima koje to čine 
nemogućim. Zahtjev za ljubavlju uistinu je “korijen svake vrste zahtjeva 
koji se odnosi na temeljne ljudske vrednote... to je apsurdan zahtjev, ah 
ujedno i opravdana težnja”, 49 i dijete od njega ne odustaje. Ono je kadro 
izreći ga i protiv svake nade, u svom bolnom iskustvu, kao što nalazimo 
u ispovijesti jednog zlostavljanog dječaka: “ponekad bih se budio noću 
i pokušavao zamisliti sebe kao stvarnu osobu, kako spavam pod toplim 
prekrivačem, znajući da sam siguran i da me netko voli.” 50 

2.3. Mogućnosti roditelja 

U Dokumentima Drugoga vatikanskoga sabora nalazimo jasno 
iskazanu ulogu roditelja u odgoju djece: “Budući da roditelji djeci daju 
život, oni imaju vrlo tešku obvezu da ih odgajaju, i zato ih treba priznati 
kao prve i povlaštene odgojitelje svoje djece.” 51 

U toj zadaći odgajanja roditelji se susreću s već postojećim rješenjima 
kojima su sami bih svjedoci u svom djetinjstvu, ih ih nalaze u društveno 
uvjetovanim načelima. Roditelji koji tijekom života postaju svjesni svojih 

49 J. JUUL,Nav.dj.,str.36. 

50 Dave PELZER, A Child Called “It One Child ’s Courage to Survive, Health Commu- 
nications, Ine., Florida 1995, str. 68. 

51 Gravissimum educationis, 3. 


povreda iz djetinjstva i radom na sebi ih izliječe makar i djelomično, teže 
će upasti u zamku ponavljanja takvog odgojnog modela kod svoje djece. 
To ne znači da neće doći do drugih situacija u kojima će htjeti postupiti 
suprotno od svojih roditelja, a ipak upravo neprimjereno svome djetetu u 
danom trenutku. “Stvarni problem ovdje leži u tome što djeca ne znaju što 
trebaju. »Često samo znaju što žele .” 52 Težina odabiranja pravog postupka 
je upravo u iščitavanju potreba djeteta, a ne u udovoljavanju njegovim 
željama. Ako roditelji samo ispunjavaju želje ne prepoznavajući potrebe, 
dijete ostaje uskraćeno, jer ih samo ne može izraziti, a u onome što dobiva 
ne nalazi ispunjenje. Mogući izlaz možemo iščitati u sljedećem poticaju: 
“... gledajte i učite! Pokušajte sagledati djetetov život njegovim očima te 
iskoristite priliku i upoznajte dijete na nov način. To je puno važnije od 
pronalaženja ‘uzroka’.” 53 Da bi roditelji mogli ovako postupati, potreban 
im je odmak od svoga iskustva, kako bi mogli vidjeti dijete kroz njegov 
doživljaj u stvarnom trenutku koji se odvija sada. Tada su u mogućnosti 
zajedno s njim tragati za uočavanjem potrebe koju ono želi ostvariti. To 
znači ući u njegov svijet i njegov doživljaj svijeta. Tek tada roditelj može 
naučiti dijete zajedničkom traganju i postavljati granice unutar kojih će 
dijete izrastati i sve jasnije izražavati svoje potrebe. 


2.4. Zajedništvo u igri 

Zajedništvo se najbolje gradi kroz igru. Ona je djeci najprihvatljivija 
i najpotrebnija, jer im omogućuje iskustvo koje ih motivira za stalno 
traženje zajedništva. “U zajedništvu se ‘čuje’ i ja i mi.” 54 U njemu uče i 
prepoznaju važnost suigrača koji je uvijek drukčiji, a neophodan za igru 
i radost koju ona donosi. U svojoj zaigranosti dijete usmjerava pozornost 
na predmete, osobe, tijek događaja; pokreće svoje mogućnosti koje 
možda po prvi puta susreće. Tako stječe iskustvo i sve bolje upoznaje 
sebe i okolinu. “Razvojna psihologija već godinama zna, da je za djecu 
do, otprilike, deset godina najzdravije što više se igrati. Najzdravije u 
smislu da je to najbolje za njihov tjelesni, psihički, i društveni razvoj, a 
uz to predstavlja i činitelj koji povećava njihovu sposobnost djelotvornog 
učenja.” 55 

52 J. JUUL,Nav.dj., str. 66. 

53 Nav. dj., str. 83. 

54 J. J. ŠIMUNOVIĆ, Nav. dj., str. 198. 

55 J. JUUL, Nav. dj., str. 173. 

2.5. Put prema ostvarenju potrebe 

“Dijete daje sebe, svoje neposredno postojanje... daje spontano, osobno 
iskazivanje sebe, a zauzvrat dobiva procjenu.” 56 

Dijete u igri ima svoj cilj - samoostvarenje. Ono stoje njegova najveća 
potreba, to će oblikovati igru. Ako u sebi nosi otpor, igrat će se “rata”; 
ako ima neispunjenu potrebu za prihvaćanjem, tražit će igru za koju su 
mu potrebni drugi - zajednica; ako je zakinuto u ljubavi ili osjeća da nije 
voljeno, igrat će se “tate i mame” i tako izražavati ono što mu nedostaje. 
Na taj način, ovisno o ulozi koju preuzima iskazuje svoju potrebu. U tome 
je bitno dati mu slobodu u izabiranju uloge. Ako u zajednici ne uspije 
odabrati ulogu koju želi, već samim time što se za nju bori pokazuje 
njegovu potrebu. Tako se može potreba iščitati ili kroz odabiranje uloge 
ili kroz borbu za ulogu. Jednako je važno i poticanje: ako je roditelj ili 
odgojitelj samo u funkciji onoga koji procjenjuje, nije u mogućnosti uživjeti 
se u ulogu koju je dijete odabralo i ne može ga poticati daje razvije. Sama 
procjena uništava smisao cijele igre, jer djetetu nije potrebna. Pritom je 
svejedno je li pozitivna ili negativna, u obliku pohvale ili pokude. Djetetu 
je potrebno dati poticaj za razvijanje odabrane uloge - do ispunjenja svoje 
potrebe. Na primjer, ako dijete u igri traži dominantnu, vodeću ulogu, to 
mu treba dopustiti, ali u isto vrijeme razlučiti je li taj izbor učinjen pod 
prisilom ili dijete u njemu ostvaruje svoje traženje. 

Zaključak 

U obitelji je svakodnevno tlo trenutačnih stanja tako isprepleteno da 
postaje vrlo teško uopće susresti se na osoban način i moći odgovoriti na 
traženje bližnjega. Prije svega potrebno je sjetiti se obećanja koje svatko od 
nas nosi, a ono se može izreći već samom prisutnošću: ja sam za tebe. Što 
to znači u zajedničkom životu? Svaki susret, bio on spontan ili predviđen, 
sadrži mogućnost izgovoriti dobru riječ, posvjedočiti izgrađujuće iskustvo. 
Isto tako primamo i predajemo dobru poruku, zajedno krećemo u donošenje 
odluka, na obostrano (štoviše - svestrano) dobro, podupiremo ustrajnost, 
dajemo oslonac. U zajedništvu roditelja i djece mogućnosti su beskrajne, 
jer su u stalnoj prilici zajedništva koje je samo po sebi odgoj za život. Ako 
roditelji prepoznaju tu darovanu priliku, svaki zajednički trenutak bit će u 
korist djeci za rast. Možda je rast prikladniji naziv od odgoja, jer je prirodan 
i djeca vole rasti, dok je odgoju priraslo toliko predrasuda koje i roditelje i 


56 Nav. dj., str. 104. 

djecu obvezuju kao nešto zadano, izvana, što se mora izvršiti. Spontanost 
zajedništva ruši prepreke dobi koja po predaji uvjerenja razdvaja roditelje 
od djece. Roditeljima omogućava slobodu u jednostavnom oblikovanju 
prilika koje su poticajne i učinkovite i za njih i za djecu. U svakodnevnom 
životu djeca će prihvaćati susrete, radosne i žalosne trenutke, obveze i 
slobodno vrijeme kao prirodni tijek zbivanja; sveukupnost događanja za 
njih neće biti teret već mogućnost izražavanja sebe takvih kakvi jesu - u 
zajedništvu. 

Dunja Škare 

„Ili koja to žena, ima li deset drahma pa izgubi jednu, ne zapali 
svjetiljku, pomete kuću i brižljivo pretraži dok je ne nađe? A kad je 
nađe, pozove prijateljice i susjede pa će im: Radujte se sa mnom, 
nađoh drahmu što je bijah izgubila. Tako kažem vam, biva radost pred 
anđelima Božjim zbog jednog obraćenog grešnika!“(Lk 15,8-11) 

Poantu ove prispodobe donosi sam Isus primjenjujući sliku o 
izgubljenoj drahmi na čovjeka koji se svojim grijesima izgubio od Boga. 
Unatoč tome, pokušat ću u ovom razmatranju dati ovoj prsipodobi 
drukčiji, novi smisao, primjenjujući je na odnos čovjeka prema Bogu u 
njegovom životu. 

Tekst me, naime, potaknuo da u njemu prepoznam Isusa. To veliko 
bogatstvo koje treba tražiti sa svom upornošću i brižljivošću upravo poput 
ove žene iz Lukinog evanđelja koja traži svoju izgubljenu drahmu. Često 
puta mi ljudi izgubimo razne stvari u svom životu. Neke su nam važne, a 
neke manje važne. Znamo, ono što nam je važno tražit ćemo svim silama 
i nećemo prestati dok ih ne nađemo. Izvrnut ćemo sve naopačke samo 
da do te stvari dođemo. Kad dobro pogledamo, polako uviđamo da se to 
događa i u našem duhovnom životu, čega smo vjerojatno manje svjesni. 
Često puta Boga smetnemo s uma, dobro nam je, zdravi smo, sve nam 
ide od ruke pa nekako niti ne mislimo na Boga. Polako dubinu svoje duše 
zatrpavamo kojekakvim stvarima pa se na to i ne osvrćemo. Ali kad to 
dođe do određene granice i počne nam smetati, polako se počne okretati ta 
slika. Postanemo opterećeni, zabrinuti za svoj život, obitelj, školu i sjetimo 
se da bi nam netko mogao pomoći. U jednom trenutku okrećemo se Onome 
koji to može, ali budući da smo ga smetnuli i zatrpali sada ga trebamo 
pronaći. Sada se počinjemo pitati: pa gdje je taj Bog, zašto ga nema sad 
kad ga trebam? Zašto se ovo događa baš meni? Javljaju se razna pitanja u 
kojima se očituje naše nepoznavanje Boga. Tako govorimo jer ne znamo 
daje On uvijek bio uz nas i onda kad nam je sve išlo od ruke, a pogotovo 
onda kad nam ne ide onako kako bismo željeli. Sveti Augustin to lijepo 
opisuje: „Kasno sam te uzljubio ljepoto tako stara i tako nova, kasno sam 
te uzljubio, a eto: Ti si bio u meni, a ja izvan sebe. “Ne znamo kako je naš 
Otac uvijek s nama. Toga nismo svjesni jer ga dovoljno ne poznajemo, jer 
smo opterećeni drugim stvarima, a On je s nama i kad padamo, kad smo u 
grijesima i daleko od njega, onda kad smo ga izgubili i zakopali duboko u 
sebi. Tek kad to shvatimo, možemo započeti potragu za Bogom. Možemo 
početi tražiti izgubljenu drahmu - Isusa. 


Trebamo se vratiti, prvo sami sebi, a potom upaliti svjetiljku u svojoj 
duši, otkloniti od sebe sve ono što nam zaklanja tu “izgubljenu drahmu“, 
pomesti sve ono što nam priječi da nam je ta Drahma uvijek na čistom 
obzorju. I onda kad je nađemo bit ćemo sretni jer ćemo spoznati koliko 
nas uistinu Bog ljubi i saznavši to nastojat ćemo čuvati dubinu svoje duše 
uvijek čistom da Ga ponovno ne izgubimo. Tada možemo započeti slavlje 
i tu radost koja prati slavlje podijeliti s prijateljima, susjedima jer velika je 
radost zbog jednog obraćenog grešnika, u ovom slučaju samog sebe. 

Isuse daj da očistim svoje srce i svoju dušu i da te ponovno nađem. Ti 
si moja izgubljena “Drahma“. Ne znam kad sam je i gdje izgubio i zatrpao 
svojim brigama, grijesima i nepovjerenjem Tebi. Ima previše stvari kojima 
se zaokupljam više nego Tobom. Isuse daj mi da ponovno pronađem svoju 
izgubljenu “Drahmu“ - Tebe - i da s drugima u radosti to mogu podijeliti 
i proslaviti. 


Fra Josip Sušić 

Svi smo svjedoci kako je naše vrijeme obilježeno navezanošću na 
dostignuća, iznašašća. Pritom ne mislim samo na stupanj razvijenosti 
i učinkovitosti tehnike, nego općenito na jednu univerzalnu pojavu 
upućenosti jednihna druge, kao što je to slučaj primjerice kod znanstvenog 
istraživanja. Plodovi, otkrića i rezultati pojedinih istraživanja jedne 
znanstvene discipline koriste se i u drugim znanostima, u njihovim 
promišljanjima, njihovoj refleksiji. No, sam čovjek je onaj koji reflektira, 
promišlja. Sam čovjek je onaj koji je upućen na Drugoga i drugoga. 
No, možemo li onda ustvrditi kako je to temeljna karakteristika svakog 
čovjeka i ono što je zajedničko svima nama. 

Sa sigurnošću možemo ustvrditi kako je čovjek potreban drugoga. 
Čim započinje svoj život, čovjek ga ne započinje po samome sebi nego po 
drugom: po drugom dolazi na svijet, po drugom biva zaštićen i po drugom 
biva primljen u zajednicu. Od drugog i biva ispraćen na vječni počinak. 
Dakle, svima nam je pomoć potrebna i svima nam je ona poznata. 

Čin pomoći uz sebe uvijek veže jedno iskustvo koje se prikazuje u 
svojim vlastitim kategorijama. To je ponajprije jedno iskustvo koje teži 
susretu. Tu se susreću konkretne osobe, na konkretan način, u svojoj 
konkretnoj trenutačnoj situaciji iz koje uzimaju jedan određeni stav i 
pogled na stvarnost koja ih okružuje i iz koje vide mogućnost svojega 
djelovanja. Pomoć uvijek stoji u stanju mogućnosti kako za plemenitost, 
tako i za obogaćenje spoznajom da svi imamo svoje granice postojanja 
i svoje granice mogućnosti u kojima dišemo i nastojimo ostvariti svoj 
put. To nas goni da priznamo svoju skromnu mogućnost i svoje granice 
koje su vlastite svakom čovjeku. Čovjek je biće koje djeluje planirano, 
sustavno, ali također i spontano iz potrebe. I spremnost pomoći drugom 
upravo proizlazi iz spontanosti cijeloga bića, iz osjećaja istovjetnosti i 
poosobljivanja drugoga i njegove situacije. Pomoć uvijek stoji u odnosu, 
u relaciji s drugim. Jer jedino osoba koja stvara konkretne relacije, može 
pomoći u obliku prisutnosti, utjehe, materijalne pomoći, ali i što se često 
zaboravlja, u podršci ili priznanju tuđega truda i napora. 

Kako bi se drugom moglo pomoći treba drugoga osjetiti kraj sebe, 
percipirati ga kao osobu i u tu osobu se potpuno unijeti. Ukoliko se ne 
unesemo može ta pomoć ostati doživljena kao površna i nedorečena, 
nepoosobljena. Kao što doživljaji u obliku osjećaja ostavljaju pečat, tako 
i moj čin pomoći mora na drugom kao i na samom sebi ostaviti pečat. 


Pomoći drugom znači djelovati iz svoje nutrine, iz onog najdubljeg što me 
čini čovjekom, iz onog izvora koji mi daje da spoznajem, da se pokrenem 
i iz kojeg dolaze impulsi za rad s drugim, za smjelost otkrivanja drugog u 
potrebi i sebe preko drugog. 

Uz to otkrivanje je vezano prepoznavanje Stvoritelja u drugom, bratu, 
čovjeku do sebe. Idući od te spoznaje Boga, nužno je u drugome vidjeti 
sebe, lik svojega bića koji je potreban drugog čovjeka, njegovog osmijeha, 
stiska ruke, pozdrava, njegove jednake potrebe. 

Kada se čovjek odluči na susret, pothvat, stvaranje, onda on u tom 
zamišljenom, u onom čemu se uputio ostvariti, vidi vrijednost. Kako 
bih mogao drugome pomoći moram otkriti njegovu vrijednost i onu 
koja povezuje mene s njim. Moram prepoznati njega kao vrijednost koja 
mene obogaćuje, otkriti u njemu vrijednost i stvarnost da on nije moje 
odnemaganje, teret, propast, nego dapače vid mojega spasenja, mojega 
ostvarenja i mojega produbljenja. U drugom moram pokušati gledati ono 
konačno čemu obojica težimo, ono što nas spaja, u konačnici i Onoga koji 
nas uopće pokreće na pomisao pomoći. 

Pomoć se uvijek odvija u jednome trenutku iz kojega mogu slijediti mnogi 
trenuci koji stoje u povezanosti jedni s drugim. No, kad pomažem povezujem 
prošlost sa sadašnjošću i budućnost s prošlošću. Na taj način mogu utjecati na 
prošlost i budućnost koja osobi još predstoji. Osoba u vremenu sebe nalazi, 
ostvaruje, razvija, sebe unapređuje, usavršuje, itd. No ništa nije moguće bez 
smisla, bez temelja. Jedino ako sam i sam pronašao temelj i smisao svog 
životnog puta (života), moći ću i drugome, ako mu je to potrebno, pomoći da 
i on pronađe svoj vlastiti smisao. Pomoć kao takva uvijek teži da nadoknadi 
jedan nedostatak, da tvori jednu cjelinu u koju neće prodrijeti nepozvana, 
nego pomažući podržavati ono što nalazi, ne narašavajući ga. 

Gaudium et spes govori kako nitko „ne može potpuno naći sebe osim 
po iskrenom darivanju samoga sebe“. Pomoći drugom nije moguće bez 
pojma “samodarivanja“, jer kako bih se dao na takve pothvate potrebno je 
pružiti drugom dio sebe, autentičnog sebe u znaku svijesti kako je i ono što 
ja činim samo djelić Božjeg djelovanja u ovom svijetu preko mene. Svjestan 
sam kako je ovo što ja činim pružena prilika koju mi Bog omogućuje za 
vlastito osvještenje moje malenosti i utopljenosti u to veliko more Božjih 
darova, kojom i ja sam postajem bližnjemu dar kada mu sebe predajem kao 
dar, tako da i ja preko drugog mogu biti darovan. 

To uzajamno darivanje i pomaganje najbolje se ističe rečenicom: 
„Svatko nema sve, no svi zajedno imamo sve.“ 


Fra Ante Ivan Rozić 

Nevolja uči ljude što nikada ne 
bi znali. Tko nikada nije trpio 
i ne zna ništa. 

Ne pozna ljudi, a ne pozna niti 
samoga sebe. 

(Josip Stadler) 

Sveto pismo nam otkriva daje Bog svojom svemoćnom riječju stvorio 
cijeli Kozmos. Njegova riječ učinila je da bude ono čega prije nije bilo. 
Krunom toga stvaratelj skog čina s pravom se smatra, uz anđele jedino 
razumsko stvorenje - čovjek! Između ostalih sposobnosti koje ga kao 
vrhunac stvaranja luče od nižih stvorenja jest upravo riječ; mogućnost 
komunikacije i izmjene misli u interakciji. Ta uzvišena sposobnost pozna 
svoj razvojni put, vidljiv već od početka procesa hominizacije. Bez ovoga 
dara, on zasigurno ne bi došao do dostignuća koja je dosad ostvario. 
Koliko bi samo svijet za nama bio siromašniji bez razuma i riječi. Ostao 
bi bez tolikih pisanih djela, opjevanih raspoloženja srca i mnogo čega 
drugog. 

No riječ koja je kadra poticati, razveseljavati i mijenjati isto tako može 
poslužiti kao sredstvo naoko prikrivene, ali nasilne prisile. Ne kaže se za 
ludu da ona zna pogoditi jače no puščano zrno. Konkretno, stvarnost koju 
živimo možemo iz ovog kuta gledanu označiti kao doba inflacije riječi. 
Posvuda se osjeća opća zagušenost i prenatrpanost riječima, najčešće u 
službi reklamne ponude. Čovjek današnjice, kao nikad prije, u velikoj 
je prilici komunikacije i susreta s riječju: putem tiska i raznovrsnih 
elektroničkih medija. Na svakom koraku susrećemo se s riječju koja nas 
nuka, traži od nas da se odredimo prema njoj; da zauzmemo određeni stav. 
Ona nas postavlja u dijaloški odnos i stavlja nas pred drugoga. Iz ovakvog 
dvostranog odnosa nastaje proces davanja i primanja. Svi ti vanjski impulsi, 
rečeno tehničkim rječnikom, ovisno o našem stavu, procjeni i iskustvu 
postaju dio naše nutrine ili označeni kao nepoželjni ostaju tek na margini 
svjesnog. Spomenuti činitelji komunikacije ne mogu nasilnim putem u 
prostorja našeg duha. Ono što nam drugi želi priopćiti razumjet ćemo ako 
se podudara s našim doživljenim. Primjerice, onomu tko se i sam našao u 
nekakvoj nevolji ili pak radosnom stanju, nije teško razumjeti slično stanje 
drugoga koji mu to želi priopćiti, upravo zbog podudaranja čuvenoga i 
vlastitog iskustva. 


Jednako kao što patnja ili radost drugoga (ne)nalaze put do našeg srca, 
slično je i na polju duhovnog iskustva i sazrijevanja. Tijekom homilije, 
nagovora, predavanj a u prilici smo mnogo toga čuti o Bogu, ljubavi, dobroti, 
o radosti i miru kojima je izvor jedino Svevišnji. Maloprije smo ustvrdili 
da ono izvana ne ulazi u nas nasilnim putem, već traži potvrdu našeg 
iskustva. Ako je tako, onda ono čuveno traži istinski razlog prijanjanja 
uz konkretnu misao i stav. Polje naše nutrine je mjesto gdje se na istinski 
način može dogoditi iskustvo koje formira, izgrađuje i pomaže shvatiti one 
tako duboke stvarnosti o Bogu kao ljubavi, koje su se nekad znale činiti 
kao parole lakovjernih. 

Abrahamovski smo pozvani na napor, da nam izvana došla neiskušena 
riječ, ma činila se trenutno kao i floskula, posluži kao naša “Obećana 
zemlja”. Kako bismo, žrtvovavši “Izaka” svoje sumnje, čuli i vidjeli očima 
duha Gospodinovu riječ i topao pogled. Zato se od nas traži trajno usmjeren 
pogled i stav nutarnjeg osluškivanja te riječi koju smo udomili u svom 
srcu. Traži se i trajna briga oko nje. Takav stav čini od nas na najizvrsniji 
način osvjedočene ljude komunikacije u punom smislu riječi. Pravi susret 
jedini je kadar mijenjati, a bez čestih susreta ne možemo o drugome 
doznati puno. Vjerujem da svatko od nas ima iskustvo, da ga je ponekad 
samo jedna rečenica ili misao koju je čuo navela na dublje promišljanje ili 
duboko dirnula u nutrini. A to se dogodilo jer je pronašla svoju potvrdu ili 
barem slutnju u našem iskustvu radosti, patnje ili traženja. 

Da bi se riječ na neumitan i silovit način usidrila u našem srcu i postala 
dio nas, potrebno joj je osvjedočenje o toj pojedinoj stvarnosti. Ovaj proces 
ima svoj zakoniti put koji kreće od riječi do uvjerenja preko vlastitog 
iskustva. Odvažujmo se svednevno na svoj put vjere u još neistražena i 
neiskušena prostorja, kako bi i naša riječ predstavljala novost i osvjedočenu 
snagu poticaja za bližnjega! 


Fra Ivan Režić 

Kada bismo se pitali o poimanju i definiranju patnje, shvatili bismo da 
se radi o složenom fenomenu koji se ne može obuhvatiti jednom definicijom. 
Tako bi netko rekao kako je patnja neuspjeh na poslu, nesreća u ljubavi, 
osamljenost ili pak bolest. Zapravo sve ovo navedeno jest patnja, odnosno 
ono što nas dovodi do same patnje i tako nas unesrećuje i čini nesposobnim 
za normalan život i interakciju s drugima. Ne možemo se zaustaviti na 
čisto teorijskoj formulaciji. Nastojeći odgovoriti na ovo postavljeno pitanje, 
uplićemo se u mr ežu pitanja koja nas strašno progone, a da na njih ne 
možemo odgovoriti niti uz pomoć drugih. Tako će se mnogi pitati: zbog 
čega uopće patnja koja upropaštava čovjeka postoji i ima li ona kao takva 
smisao koji bi da tako kažem opravdao njezino postojanje? Može li se ona 
povezati sa smislom ili možemo bez dvojbe reći patnja - besmisao, put u 
propast? 

Kao bića razumom obdarena, svjesni smo da postoji uzrok koji dovodi 
do patnje koja nas obuhvaća u našem cjelovitom biću. Obuhvaća tijelo i 
sam duh. Na ovaj način jasno uviđamo da to nije nekakva nezavisna 
supstancija koja vlada sudbinom određenih ljudi, već nešto što o nečemu 
ovisi. Tako oni navedeni neuspjeh, nesreća, glad i bolest mogu biti rezultat 
ljudskih međuodnosa u kojima jedni drugima nanosimo nepravdu, a tako 
i patnju. 

Čovjek na ovaj način trpi tjelesnu, a tako i duševnu bol koja je mnogo 
pogubnija jer ona dovodi do konačnoga kraha. Uistinu važno je zadržati 
duhovnu prisebnost koja nas drži, vodi do spoznaje da i u takvim trenucima 
imamo potporu u Bogu. Na žalost, mnogi će od nas posumnjati u sve, a 
takvima su potrebni svjedoci Božje prisutnosti u čovjeku. Ponekad se i 
nama čini da nam preostaje samo nemoćno promatranje umirućih, gladnih, 
progonjenih. Ipak, mnogo je protivnih argumenata koji nam dokazuju 
suprotno. Ovim konkretno mislim na braću ljude koji su pomagali drugima 
u njihovim nevoljama i tako ih vodili prema naprijed da ne posustanu u 
životnim borbama. Zaista možemo zahvaliti Bogu što je bilo i što ima 
takvih osoba, bilo u našim sredinama ili negdje drugo. Znam daje mnogo 
takvih. Ipak, spomenut ću jednu skromnu osobu odvažna duha koja je 
imala snage i smjelosti ući u patnju drugih i vratiti ih u borbu za život. 
To je blažena majka Tereza koja je potražila patnju u svoj njezinoj dubini 
i tako postala svjedok radosnog života u samoj patnji. Patnji koja ne može 
zasjeniti ljudsku bit da je čovjek biće okrenuto Gospodinu i potrebno 
njegove pomoći. 


Je li patnja rezultat čovjekovih nepromišljenih i zlih djela? Ovdje znamo 
da je riječ o mnogim ratovima gdje su pojedine nacije uistinu osjetile što 
znači dotaknuti samo dno patnje jer su proživjeli ubijanje, bolest, glad 
i druge nevolje koje su im zadali razni ideolozi preko svojih podanika. 
Naravno, u takvim su okolnostima vjera i smisao jako prodrmani. No, i 
tada su ono temeljno što vodi čovjeka naprijed. 

O tome nam primjerice govori Viktor Frankl (psiholog) koji je i sam 
podnio muke koncentracijskoga logora za vrijeme II. svj. rata. I u takvim 
teškim trenucima prisutna je želja za životom i vjera u smisao. Primjerice, 
on je proveo tri godine u četiri koncentracijska logora u kojima se kao i 
ostali nesretnici borio za goli život. Vjerojatnost da će preživjeti bila je 
malena, gotovo nikakva jer su zahtjevi sa strane zločinaca bili nadljudski. 
Iako su bili slabo hranjeni, morali su raditi najteže poslove, čak održavati 
higijenu, izgledati podesni za rad kako kaže Frankl. Ako se ti kriteriji 
ne bi zadovoljili, slijedila je plinska komora. Naravno u takvim uvjetima 
svakomu bi došao kraj. Ipak tako poniženi i izmoreni, ustrajali su u nakani 
da sačuvaju život takav kakav jest. Na jednom mjestu govori da se i u 
takvim trenucima osjećala radost koja je poticala na život. Na temelju ovih 
događaja Frankl je smogao snage da zapiše pojedinosti i tako je u prosincu 
1945. napisao knjigu “Zašto se niste ubili? Napisao ju je za devet dana. 
Zapravo time nije htio nešto reći o koncentracijskim logorima kao takvima, 
već izreći samu pouku koja bi vrijedila za sadašnjost, za budućnost. Tako 
sam Frankl kaže: „Život ne samo da ima smisao, nego ga zadržava pod 
svim uvjetima i u svim okolnostima do posljednjeg daha.“ Ova njegova 
knjiga pomogla je mnogim ljudima što je zapravo i bio njegov cilj. Htio je 
pomoći patnicima, onima koji su suočeni s raznim načinima patnje kao 
npr: neizlječivim bolesnicima. Njegov trud je urodio plodom. Mnogi su mu 
pisali da im je njegova knjižica pomogla izdržati patnju i konačno u njoj 
otkriti smisao. Mnoga od tih pisama bila su za njega jako dirljiva. Za ovu 
spomenutu knjigu, s iritirajućim naslovom, možemo reći daje dobar vodič 
sa strane psihologije, a i šire. Njezini tekstovi trgnut će i najshrvanije osobe 
koje će se zapitati: nije li vrijeme da se suoče sa stvarnošću! 

Kakav je danas stav prema patnji u ovom modernom svijetu? Na 
žalost, mnogi se boje pogledati patnji u oči i suočiti se s njom. Ne govorim 
da se bez velike patnje ne može postići ono najuzvišenije, ali mišljenja 
sam da se trebamo suočiti s patnjom drugih, pa makar ona zahvatila i nas. 
Sve što odiše patnjom osuđeno je na periferiju ljudskog društva. Ovo je 
posebno istaknuto u zapadnom svijetu. Konkretno mnogi nastoje izbjeći 
starost time što napuštaju starije i nemoćne ili pak operacijama nastoje 


Razmišljanja 


Razmišljanja 


održati mladolik izgled. Ali starost je ono što se ne može izbjeći. Na ovaj 
način životu se oduzima njegova bit kao da je nekakva umjetna tvorevina 
što ne može nikako biti. Život nam je darovan i kao takav iznad čovjekovih 
manipulacija, ma što god on učinio neće ga moći prilagoditi nekakvim 
svojim egoističnim prohtjevima. 


Kakav je naš odnos prema ovim situacijama u kojima čovjek postaje 
nemoćan i tako se mora podložiti onome što ga muči ili možda bliskoj mu 
osobi? Sigurno da u tim situacijama ne možemo ostati uvijek prisebni. 
Proganjaju nas mnoga pitanja, sumnje u bolji život. No i u takvim 
situacijama moramo živjeti radost, i najmanje stvari povod su nam za to. 
Tako naš klonuli duh može obeshrabriti druge, ali tračak radosti može 
toliko toga promijeniti. I javno mnijenje koje se uvriježilo među nama, da 
je patnja apsolutna nadmoć nad životom, postaje, odnosno pokazuje se, 
kao netočna tvrdnja. 


Ne preostaje mi ništa drugo nego da sebe i vas uputim na mnoge svete 
ljude koji su to uspijevali uz pomoć Božju. Naravno i kod njih je bilo padova 
i uspona, predaja i ponovnog prihvaćanja stvarnosti. Ono što ih je poticalo 
na ljubav prema životu i bližnjemu jest Kristova žrtva za spas čovječanstva 
u kojoj uvijek moramo gledati najsvijetliji primjer odricanja nevinosti za 
spas čovjeka. Iako je bio potpuno nevin, prihvatio je drvo križa i podnio 
je patnju iz ljubavi prema nama grešnicima. U najtežim trenucima cijeni 
život i ljude. Tako tješi one koje su ga oplakivale, znajući da je njima i 
njihovim sinovima potrebnija pomoć. Također i danas mnogi, gledajući 
kako neki pate bilo zbog bolesti ili pak siromaštva, sažalijevaju te ljude, a 
da pri tom nisu ni svjesni daje i njima potrebna ona duhovna pomoć koja 
čovjeka oslobađa odnosno dovodi ga do Boga, spoznaje da svaki život ima 
smisla kada se hodi Njegovim putem. 


Uistinu nije lako živjeti i nositi se s problemima koje donose životne 
situacije. Kako bismo to mogli, moramo pred sobom imati sliku Isusove 
žrtve koja stoji kao znak ljubavi i nade za sve, bez obzira na godine, izgled, 
stanje. Podnio je to iz ljubavi prema svakom čovjeku. Kada ovo konačno 
shvatimo, znat ćemo da postoji životna radost. Ona je tu među nama, čeka 
nas, odnosno nudi nam se jer svaki trenutak života ima povoda za radost, 
jer nismo bića odbačena i osuđena na samo-egzistenciju, već naprotiv 
spašena i ljubljena bića koja trebaju svjedočiti Božju ljubav riječima, a 
napose djelima. 


Fra Lukica Vojković 

49. 


Joakim i Ana su, vjerujemo, Marijini roditelji s kojom počinje ne više 
samo vjera u nadu, nego i vjera daj e nadomak praga Istina, Put i Život! Kćer 
je to ubogih, priprostih i bogobojaznih roditelja. Kad spominjemo ovu klasu 
ljudi, kojima smo mi zasigurno prvi pozvani ususret, često se odlučimo 
postaviti kao i ljudi “ovoga svijeta", pa kažemo (citiram poznanika): ,,A što 
nisu učili!" Nismo sigurno toliko rigorozni, ali u svakom slučaju u nama se 
probudi osjećaj odbojnosti. Dakle, kad je u pitanju ovaj sloj ljudi, pomažemo 
im nekim akcijama, prvenstveno karitativno, jednostavno rečeno: daj im 
kruha; zar im je potrebno više!? S druge pak strane, kad su naša prava 
ugrožena mislim na ljude srednje klase. Nerijetko se poistovjećujemo s 
ovim malenima da bismo dobili i opravdali neke svoje razloge i svrhe. S 
treće strane, zar je njima potrebna samo kora kruha? Ne teže li i oni za 
istinom? Istina je da im je potreban kruh kao i svakom ljudskom biću, ali 
zar se i oni ne pitaju o uzvišenoj, nadnaravnoj Istini, onoj Istini koja izmiče 
osjetilima, Istini koja je duboka u srcu i dušama. U toj i takvoj sredini 
te s tim i takvim pitanjima rasla je i naša Marija, za neke kraljica, druge 
robinja, ine simbol ženstvenosti, itd. 

Tražila je istinu! Pogledajmo to iz današnje perspektive: jednoj nevinoj 
tinejdžerici dolazi anđeo. Prvo pitanje koje mi pada na pamet jest: kako bi 
danas postupila? - a drugo: kako bismo mi postupili u njenoj situaciji? 
- odnosno kako postupamo danas. Kako se mi danas postavljamo prema 
anđelu Gospodnjem, Riječi Božjoj, Istini? Mariji ostaje Marijino. Vidjeli 
smo kako je reagirala! Možemo i mi ovako reagirati te se ponovno roditi, 
kao što Krist kaže: „Ja sam se rodio i došao na ovaj svijet, da svjedočim 
za istinu. Tko god je od istine sluša glas moj!" Što je istina? - pitat će ga 
Pilat, a pitamo i mi. Filozofi će reći da je to slaganje misli i stvari. A Isus 
nam odgovara: „Ja sam Put, Istina i Život!" Iz ovoga možemo zaključiti da 
je Istina (velikim slovom) put u život. 

Koliko prakticiramo istinu? Mišljenja sam da to nije toliko značajno 
pitanje, sve dok ne raščistimo sa sobom želimo li kvalitetniji duhovni život. 
Možda nas u dosadašnjem životu nije uvijek zanimala istina. 

Kad vidimo zahtjeve ove Istine koji su ogromni, olako znamo odustati 
u toj borbi, u toj potrazi i želji daje prakticiramo. Onda počinju kalkulacije, 
kompromisi te stvaramo u tom jednom krugu plodno tlo kojem je vrhunac 
laž. 

U ovoj i ovakvoj želji koja je neminovna u nama, žeđanja za Istinom, 
osjetimo potrebu da se upustimo u avanturu molitava, razmatranja, 

traženja... Logični slijed. No, u njima smo nerijetko razočarani, 
neispunjeni, osjećamo da to nije to. Nešto nedostaje, osim ako se ne 
zadovoljavamo minimalnim. Rekao bih da su to uzaludne prošnje. Zašto? 
Isus će nam najbolje odgovoriti: „Ako imaš nešto protiv brata svoga, 
izmiri se prije nego prineseš dar na žrtvenik", tj. molitvu, prikazanje... 
Vrhunac naših molitava zasigurno je euharistija. U euharistiji vjerujemo, 
ostvarujemo, tj. možemo ostvariti savršeno zajedništvo. Kakve su naše 
euharistije? Vjerujemo da euharistija pokriva grijehe, ali ako nismo 
u dobrim odnosima s Bogom, s bližnjim, sa sobom ili sa subraćom 
- možemo li mirno pristupiti pričesti? Imajući u ušima ove maločas 
izgovorene Isusove riječi sve nam je jasno. Tehnički ipak možemo, ali 
onda se nemamo pravo buniti što su nam molitve neuslišane i ponekad 
prazne. Logično da će svako bratstvo biti u krizi ako se ne ostvaruje ovo 
euharistijsko zajedništvo. Ovdje pod pojmom bratstvo ne mislim samo 
na redovničke zajednice, nego i na obitelj koja je temelj svih ljudskih 
djelatnosti. Ovo se svakako tiče svake obitelji i njezina člana koji se voli 
nazivati Hrvat-katolik. Kad je ovo u pitanju, Crkva u malom, onda bi 
svatko ponaosob trebao ispitati svoje kako interne, tako i odnose unutar 
župne zajednice. Naš Hrvat-katolik sve manje ide na svetu misu, a na 
temelju ovoga možemo dosta toga zaključiti i o osobnoj i obiteljskoj 
molitvi. Naposljetku, možemo izvlačiti i krizu zvanja! Pogledajmo 
istini u oči! S obzirom na to da pastir poznaje svoje ovce i da one idu 
za njim, pitanje je tko se ima onda pravo zvati ovcom (kršćaninom). Zar 
ne postajemo, bojim se više nesvjesno, vukovi koji raskopavaju Božje 
stado? Odgovornost roditelja je ovdje velika! 


Na koncu, zar Bog treba dati nešto takovom molitelju! Ne, nije dužan, 
ali je strpljiv. Ako i dalje tragamo za istinom, trebali bi uslijediti novi potezi, 
a to je taj pokušaj ostvarivanja zajedništva. Tu je početak Kraljevstva 
Nebeskog. Je li to idealizam ili stvarnost? 


Dakle, nije samo potrebno za Njom tragati, nego u tom traganju sve je 
više prihvaćati i ljubiti. Iz te ljubavi onda možemo kucati na vrata svjetskih 
kralj evstava te im nuditi navještaj Kraljevstva Nebeskog. Ovaj navještaj, 
navještaj Istine, rađa znakovima duboke uznemirenosti. Zašto? Zato jer Ona 
traži promjene, a mi ih teško prihvaćamo; traži promjene načina življenja. 
Boli nas kad kuca na naša najutvrđenija vrata! Boli nas kad probija među 
najutvrđenije dijelove duše. Boli nas kad želi da upoznamo sebe. A to je 
tako teško, teško je protiv svog egoizma, narcisoidnosti, naravne slobode. . . 
Dok se ne odlučimo na ove korake, lako će nam civilizacija ovoga svijeta i 
nadalje nuditi propast. Odluka je na nama! 


Još bih napravio jednu paralelu i stavio nam pred oči zajedništvo Isusa 
i apostola u vrijeme blagovanja posljednje večere te neposredne učinke 
nakon nje. Sigurno su pristupili pomalo neozbiljno, pomalo se čudili. 
Iz takvog stanja, efekta čuđenja, neshvaćanja tog fenomena, neiskrenih 
namjera pojedinih ljudi očitovala se agonija najednom čovjeku. Od laćanja 
mača, izdaje, tobožnjeg razbacivanja s pomašću pa do Križnog puta i 
Kalvarije možemo vidjeti ponudu Boga ljudima na zajedništvo koje se u 
tom povjesnom trenutku nije ostvarilo. Srećom tu nam mogućnost nudi iz 
dana u dan. Nakon Duhova vidimo sasvim drugu sliku i drugo shvaćanje 
tih Otajstava. Duh ih je uveo u istinu. Iz jutra u jutro gledamo, slušamo 
i kušamo. Kako to ne bi ostalo na pasivnoj radnji, pred sobom treba 
oživljavati blagdan playmakera kršćanstva, kojeg treba usrdno zamoliti da 
nas uvede u Istinu. To nam i želim! Amen! 


Fra Danijel Kalašević 

Dragi moj mali Jobe! 

Sanjaš li još granate kao i onog dana kada smo se upoznali. Bila je 
duga zimska noć kada je tvoja mama, zabrinuta zbog tebe pozvonila na 
moja vrata i zamolila me za kućnu posjetu. Tata je po terenu bio danima, 
a vi po hotelskim sobama i tuđim kućama potjerani iz mukom podignutog 
domaćeg ognjišta. Dok si se družio s mojim sinovima, uvijek si bio tih, 
povučen i nisi se žalio ni na što. Tvoje velike oči bile su pune neisplakanih 
suza, a na kraju usana razvučenih u osmijeh očitovala se tuga, u tragovima 
djetinjstva očitovala se bol. Tvoje svjedodžbe nisu ničim zaostajale za 
drugima. Tvoje lice bilo je najsretnije nedjeljom kada si oblačio bijelu 
ministrantsku haljinu i posluživao kod oltara. Tada su nestajale sve brige. 
Bio si na sigurnom jer već tako mali znao si da te od Njegove ljubavi nitko 
ne može rastaviti... 

Moj mali Jobe, jesi li ikada u životu dobio pismo i zašto ti ja pišem? 
Tko si zapravo ti? Da, tko je mali Job? Ja, ti, on, mi. . . Svatko od nas neka se 
pomalo prepozna u ovom pismu (za koje me zamolio don Ante promijenivši 
prvobitni naslov ovog studijskog dana). Najteže je bilo razmisliti i dokučiti 
tko si i gdje si se skrio. 

Zbog čega si zaplakao onog hladnog zimskog jutra kada si ugledao 
svijet? Zbog gubitka sigurnosti i topline ili zbog budućnosti koja te čeka? 
Raširila su ti se pluća pa si zato plakao i svi smo se tom prvom plaču 
radovali. Nijedan plač više neće biti na radost osim pokoje suze. Zašto li si 
sve plakao prve godine života: i zbog gladi, žeđi, boli napuštenosti - bilo je 
teško ostati sam u inkubatoru, razapet između infuzija, odvojen od topline 
majčinih grudiju i dodira tijela; zbog one zadnje kapi mlijeka koja ti je 
trebala za napuniti želudac, a majka ti je brižno gurala bočicu, nakon čega 
bi povratio i ostao gladan. A onda je mama krenula na posao, pokušali su je 
zamijeniti, ne kažem da nisu bili dobri, ali ti si trebao mamu. Poslali su te u 
jaslice među slinave i uplakane vršnjake, a tebi je trebao mamin skut. Vrtić 
je bio sjajno razdoblje u tvom životu osim tete koja je zračila strogošću i 
revnošću i zaboravljala da si samo dijete. Prijatelje su mučile iste brige, a ti 
si ipak nevoljko ostajao kod kuće pa čak i s temperaturom. Volio si se igrati 
sa svojim vršnjacima čak i kada su uzimali igračke koje si upravo htio. 
Taj predivni bezbrižni svijet je nestao onog dana kada si se sa ogromnom 
torbom na leđima našao ispred škole okružen krezubim prvašićima koji 
su te zadirkivali zbog čuperka na glavi, naočala na nosu, klempavih ušiju, 
nespretnog hoda i mame koja ti je pokušavala ponekad olakšati život noseći 


ti torbu i objašnjavajući kako si krhak i nježan i kako tvoje male kosti ne 
mogu podnijeti taj teret. Nije ni znala koliko su te boljela zadirkivanja da 
si mamin sin, a ti joj to nisi rekao iz straha daje ne povrijediš. Prva slova 
i tvoja nemirna ruka, nikako da ih smjestiš među redove, pa matematika i 
one kućice, a mama i tata nisu tako učili, sat glazbenog i note koje ti nisu 
ništa značile jer ih nisi razlikovao, a ono preskakivanje kozlića na satu 
tjelesnog svaki put bi se pretvorio u Odisejevog konja, a ti bi pred njim 
odrvenio od straha od nove jedinice koja će ti pokvariti i onako jadan 
prosjek. Radovao si se novom predmetu: školskom vjeronauku. U crkvi si 
znao svaki kutak koji si još četveronoške obišao dok su te tvoji uzaludno 
pokušavali zadržati u klupi. Aleluja je bila prva pjesma koju si pjevao. 
Molio si svaku večer. Ne bi izlazio iz kuće niti ručao, a da se ne prekrižiš. 
Radovao si se da ćeš imati bar jednu peticu. . .Tako je i bilo sve dok nije 
došla nova nastavnica i zadala vam kontrolni zadatak. Nisi znao odakle 
početi i što prije riješiti, ono što znaš ili ono što ne znaš, a onda su ti 
se pomiješali i kraljevi i proroci i Makabejci, a Joba nikako nisi mogao 
razumjeti kako sve podnosi i uz to se ne buni sve dok i ti iz priče o Jobu 
nisi dobio jedinicu. Znao si da to nema veze s Istinom u koju vjeruješ i da 
ćeš kad-tad dokazati svojoj vjeroučiteljici da ono što ti nije objasnila ne 
možeš naučiti i da ti nema kod kuće tko objasniti jer nitko od tvojih ne ide 
više na vjeronauk niti gaje učio u školi. 

Sa školom su došle nova pitanja i nove muke. Koje li samo postiđenosti 
kada si mokrih hlača dolazio kući jer ti učiteljica nije dala napustiti 
razred prije zvona - a ti od druge godine ni krevet više nisi mokrio, a 
kamo li hlače. To su bile samo početničke brige koje su iz dana nestajale i 
poprimale novi oblik. Ne mogu zaboraviti onaj trenutak kada sam te pitala 
za najboljeg prijatelja, a ti si odgovorio: „Nemam ga. Mrtav je.” I on i 
otac su nastradali u prometnoj nesreći. Na njegovoj klupi bijeli cvjetovi 
oživljavali su njegov anđeoski osmjeh i razdraganost djetinjstva. Jesi li 
uopće znao što je to smrt? Jednom kada si bio mali rekao si da se bojiš 
umrijeti jer da ne znaš gdje ćeš poslije. Zbog tvoje živahnosti strašili su 
te paklom i krampusom. Sjećaš li se kada si se na priredbi za sv. Nikolu 
potukao s krampusom jer su te htjeli s njime zastrašiti. . . E moj mali Jobe, 
kada si stekao novog prijatelja on je odselio u drugu školu i ponovo si ostao 
bez najboljeg prijatelja. I onda si nakon godina nestašluka i potrošenih 
stranica crne knjige u kojoj nije bilo više mjesta za tvoje ime, promijenio 
školu. Nadao si se da će biti bolje, ali uskoro si postao dežurni krivac i 
više nisi imao pravo glasa. Tvoja je pojava uznemirivala nastavnike jer su 
znali da ne možeš sjediti niti 5 minuta, a pogotovo ne jedan školski sat, 
a da nešto ne zapitaš ili se ne pomakneš s mjesta. Zaboravljene zadaće i 

nenapisani domaći zadaci pali su u vodu zajedno s ispisanim stranicama 
crne knjige kada bi upitao gđu učiteljicu kako je. Pričao si mi kako si se 
uplašio da ću umrijeti kada sam bila u rodilištu. Tko može odvagnuti sve 
te strahove i nemire i zaustaviti ih jedinicama i ukorima, a da još dublje 
ne zakopa ranjenu dječju dušu. Ti si to znao nositi, znao si da je to realna 
plaća za ono što si pokazivao, a tebi je zapravo bilo najteže sa samim 
sobom dok su oni koji su te korili, odlazili i dolazili. Onda si shvatio da 
trebaš ostaviti i igru i prijatelje i dobro zagrijati stolicu, pročitati još puno 
stranica i još mnogo slova smjestiti između crtica. Izgubljeno vrijeme od 
igre nije bilo ništa u usporedbi s gubitkom drage susjede onog jutra kada ju 
je ispred škole usmrtio nesmotreni motorist usred pješačke zone. Više se 
djeca nisu usudila tuda proći sama dok nisu klupama ogradili prostor, koji 
te trajno podsjeća na mjesto nesreće. Koliko muke, žuljeva i napornih sati 
vježbanja odvojenosti od igre i strpljenja zbog sviranja koje te uopće nije 
zanimalo. Škola stranih jezika, trening i vjeronauk izvan nastave ubrzo su 
ti zauzeli sve vrijeme za odrastanje kroz igru i bezbrižnost. Jednog dana si 
mi rekao da možeš preboljeti i gubitak prijatelja i vremena za igru jer želiš 
biti čovjek i zamolio si me da te rasteretim nekih obveza zbog kojih više ne 
možeš disati niti odrastati kao dijete. Sjećaš li se onog udarca u prsni koš 
na satu tjelesnog zbog kojeg si trebao mirovati 20 dana kao da si prebolio 
infarkt i da nitko nije nazvao i pitao jesi li živ, a prvi dan kada si nakon 
ležanja došao u školu, odmah te prozvala nastavnica i dobio si jedinicu. Ne 
znam koga su jedinice boljele više tebe ili mene, ali jedno znam: postao 
si imun na njih ili se to meni samo činilo. Napokon si shvatio da ostaviti 
igru, prijatelje i zagrijati stolicu znači korak naprijed u tvom životu. Učio 
si danima. Nije te zbunilo ni lijepo vrijeme, ni cika djece, znao si što sve 
moraš ostaviti i uspio si, ispravio si jedinice i završio školu. 


Srednja škola donijele je nove brige. Nisi se mogao načuditi tvojim 
kolegama koji su zbivali neslane šale s profesorima i s vršnjacima. Nisi 
znao hoćeš li plakati ili se smijati kada su ti kolegu bacili u kontejner. 
Zamjeriti se bilo je pogibeljno gotovo jednako kao pristati na cigaretu, piće 
ili fiksanje. Sva sreća nisi zaboravio dobrog starog prijatelja koji je mogao i 
bez toga. Kako li su te samo ismijali kada si rekao da ti ne trebaju kondomi 
koje su neki zabrinuti odgojitelji velikodušno dijelili po školi zabrinuti za 
vaše zdravlje, a zapravo vas gurali u bolest! Kada si rekao da ne želiš imati 
intimne odnose prije braka smijali su se i nazivali te popom. Jedan po jedan 
napuštali su te kolege, ostala je samo ona kojoj si pružio ruku onog dana 
kada je posrnula ispred škole. I zbog nje su te zadirkivali. Nije te zbunila ni 
činjenica daje ismijavaju zbog duge suknje i majica koje pokrivaju pupak, 
znao si da neće postati časna sestra i daje to odijevanje bilo zbog strogosti 


njezinih roditelja koje iz ljubavi nije željela povrijediti. Čestitam ti moj 
mali Jobe koji si znao birati između mora i kopna, bogatstva i siromaštva, 
ljubavi i računice. Siromaštvo koje nije napustilo tvoj duh omogućilo 
ti je priznati da si sve što imaš dobio od Boga koji te je sve ove godine 
odrastanja pratio kroz tijesne i trnovite staze. Sada bi mogao i ti reći da si 
kao i Job kroz patnju još više upoznao Veliku Ljubav koja nam je darovala 
Sina, novozavjetnog Joba, kao uzor predanja Volji Očevoj, napose u patnji 
po kojoj smo spašeni i ohrabreni. Zar pravedni i pobožni Job na kraju nije 
izrekao svoje novo i duboko iskustvo Boga: „. . .po čuvenju tek poznavah 
te dosad, ali sada te oči moje vidješe.” ( Job, 42,5 ) Osim toga, moj mali 
Jobe, sigurno znaš i nadahnute riječi sv. Pavla: „Znamo da Bog čini da sve 
pridonosi dobru onih koji ga ljube. . .”(Rim, 8, 28) i ona: „Držim doista, da 
patnje sadašnjeg vremena nisu dostojne usporedbe sa slavom koja će se 
objaviti u nama.”( Rim, 8, 18 ) 

Moj mali Jobe, što još reći tebi danas u ovom novom vremenu kada 
je smisao života postao što lakše doći do cilja. Prozivaju li roditelje zbog 
zlostavljanja kada djeca ne mogu imati što hoće, nastavnike zbog pedofilije 
kada im izraze ljubav i toplinu ili je sve zaista otišlo tako daleko da su 
jedni drugima utjerali strah u kosti i od krivog pogleda. Pa koji roditelj ne 
voli svoje dijete? Zar i on nije umoran, zabrinut i opterećen brigama? Svaki 
dan tražiš: kupi mi ovo, 

kupi mi ono, ako ne ti, onda oni u školi. Sjećaš li se da si dobio minus 
kada nisi htio niti pitati za glinamol jer si procijenio da je bolje dobiti 
minus, nego za to dati 15 kuna. Ja bih ti za to dala peticu. I na kraju tko 
je zapravo Job? ti ili tvoj tata koji je ocijedio sve moguće zalihe prihoda 
da zadovolji zahtjeve tvog odrastanja. Reci ti meni Jobe vjeruješ li ti u 
pravdu i znaš li IV. Božju zapovijed koja kaže: „Poštuj oca i majku da dugo 
živiš i da ti dobro bude na zemlji!” Umjesto ispunjavanja dužnosti traže 
li ponekad djeca svoja prava i plaču li da su ugrožena ako ih ne ostvare. 
Ne kažem da nema jadnika koji trpe zbog nezrelosti vlastitih roditelja i 
njihove neimaštine, nedostatka strpljenja i neznanja. 

I tko je na kraju Job ti ili tvoj tata. 

Rekla bih svi smo mi mali Jobovi i dobro je da jesmo, jer dok jesmo, 
svjesni smo svog identiteta kojeg možemo ostvariti samo priznavajući da 
ga nema bez patnje, boli, gubitka, poniženja i prepuštanja Božjoj volji. 

Što reći tebi i ovom skupu velikih Jobova koji se trude da malim 
Jobovima usade nešto znanja o vjeri i to na kraju školske godine izmjere 
nečim što se zove ocjena. Ne zaboravimo pri tom: vjera je dar neba, dar 
ljubavi i ono što je najvažnije u usađivanju znanja o vjeri - ona je ljubav 


Razmišljanja 


Razmišljanja 


koja diše i izvire iz vlastitog primjera življenja. Ništa ne može toliko usaditi 
znanje koliko ljubav i življenje naučavane istine. Ne zaboravimo da nije sve 
naša briga i da je vrijedno omogućiti da i u školskoj klupi svaki mali Job 
prepozna što mu je Bog dao, a što (uskratio) oduzeo na putu odrastanja u 
zrelog čovjeka. Važno je ne igrati se Boga u Jobovom životu, već ponizno 
priznati da je svatko od nas bio, jest i bit će kad-tad u ovom životu i mali 
Job. 

Na kraju vas, dragi moji, molim za malo ljubavi i puno strpljenja, kada 
vas ne prepoznaju oni koji misle da vjeronauku nije mjesto u školi i molim 
vas za još više ljubavi kada je u pitanju rad u župi i svijest o tome da se 
vjeronauk ne može naučiti samo u školi. Molim vas nadalje za najviše 
ljubavi kada je u pitanju obitelj u kojoj odrastaju vaša djeca, jer ono što je 
u kolijevci života darovanom životu najpotrebnije zove se ljubav. U satima 
vaše nemoći sjetite se Joba koji nije napustio Boga, pa ga ne napuštajte ni 
vi. Dok je gorušičinog zrna vjere, vjerujte bit će i ploda. Neka vas prati 
Božji blagoslov u vašem radu i širenju radosne vijesti! Ne zaboravite živjeti 
radost ljubavi! Hvaljen Isus i Marija! 


Danijela De Micheli Vitturi 

Njegovih deset temeljnih načela za svaki dan. 

Svaki dan, za sve nas. 


Njegove litanije odlučnosti 


1. načelo: Samo za danas ću se truditi doživjeti dan, ne želeći 

odjedanput riješiti problem svojega života. 

2. načelo: Samo za danas ću posvetiti najveću moguću pažnju pri 

svom nastupu. 

Nikoga neću kritizirati, štoviše, neću težiti da druge 
ispravljam ili pak poboljšavam. 

Jedino sebe. 


3. načelo: Samo za danas ću biti sretan zbog svijesti kako sam 

stvoren za sreću. 

Ne samo za onaj, nego i za ovaj svijet. 

4. načelo: Samo za danas ću se prilagoditi okolnostima, ne 

zahtijevajući da se okolnosti prilagode meni i mojim 
željama. 

5. načelo: Samo za danas ću deset minuta svojega vremena posvetiti 

dobroj knjizi. 

Kao što je hrana nužna za život tijela, tako je lektira 
nužna za život duše. 

6. načelo: Samo za danas ću učiniti dobro djelo. 

I neću to nikome pripovjediti. 

7. načelo: Samo za danas ću učiniti nešto, što nemam volje 

učiniti. 

Ako se budem osjećao povrijeđenim, potrudit ću se da to 
nitko ne primjeti. 

8. načelo: Samo za danas ću izraditi određen raspored. Možda 

se neću u potpunosti držati toga rasporeda, ali ću ga 
sastaviti. 

I čuvat ću se dvaju zala: od velike žurbe i neodlučnosti. 

9. načelo: Samo za danas ću čvrsto vjerovati - sve ako bi okolnosti 

pokazivale suprotno - kako se dobrostiva providnost 

Božja za mene brine, kao da ne postoji nitko drugi na 
svijetu. 

10, načelo: Samo za danas se neću bojati. 

Naročito se neću bojati radovati svemu što je lijepo i 
neću se bojati vjerovati u Dobrotu. 

(S njemačkog preveo fra Ante Ivan Rozić) 


INTERVIEW 

INTERVIEW S O. FRA ALBERTOM 
MARIĆEM 


Počeci: Na samom početku zahvaljujemo Vam što 
ste se odazvali našoj molbi za razgovor. 

Možete li nam ukratko reći nešto o sebi 
i o svom svećeničkom i redovničkom 
pozivu? 

Rodio sam se u brojnoj kršćanskoj obitelji. Bilo 
je to u predratno vrijeme II. svjetskog rata. Živjelo se tjeskobno u ratnoj 
psihozi i siromaštvu. 

Zbog rata sam kasnio u školu dvije godine. Moja majka bila je pismena. 
Ona mije bila prva učiteljica i vjeroučiteljica. Naučila me je svu “ dotrinu i“ 
pa sam 1945. godine primio sakramente ispovijedi, pričesti i sv. krizmu. 

Osnovnu školu sam pohađao od 1945. do 1949. godine. Pri kraju 
osnovne škole, u 13. godini života, javila se prva želja da budem svećenik 
i fratar. Do tada o tome nisam mislio niti mi je tko spominjao. Mislim da 
je to bio izravni Božji poziv. Ja sam se odazvao i postao i ostao svećenik- 
franjevac. 

Počeci: Dugo ste vremena pastoralno djelovali. Možete li nam opisati 
svoj pastoralni put koji ste prošli do umirovljenja u samostanu 
u Makar skoj? 

Moj svećenički pastoralni maraton bio je dug 42 godine. Za svećenika 
sam zaređen 1964. godine. Prvu službu župskog kapelana dobio sam u 
Drnišu. Župnik je bio fra Ivon Samardžija. On je imao drugo ime i prezime: 
“Hrvat-katolik“. Živio je, gorio i izgorio za Boga i svoj hrvatski narod. Pod 
njegovim budnim okom, u teoriji i praksi, pun zanosa i ponosa spremao 
sam se na samostalni pastoralni put u život. 

Poslije Drniša primio sam župu Danilo. Ispočetka sam se osjećao kao 
osamljen vrabac na krovu. Župa je bila prostrana. Vjerski i nacionalni 
osjećaji bili su prigušeni jer je tada “narodna vlast“ bila u službi 
“naroda“!? Ja sam po naravi bio otvoren i iskren pa sam amortizirao 
sve političke naboje i nisam imao nikakvih problema. Uspostavio sam 
kontakt s omladinom, igrao nogomet i tako sam popunjao praznine 
samoće, vremena i prostora. Tu sam bio siromašan, ali ponosan. Mislim 
da sam vrlo dobro položio prvi samostalni pastoralni ispit i dostojno 
napustio Danilo. 

Pružila mi se posebna prilika da odem iz Danila pa sam po svojoj 
volji premješten u Podbablje za kapelana fra Ivanu Marunici. Tu sam ostao 
jednu godinu ijedan dan. 

Zatim sam primio župu Primorski Dolac. Župa je bila prostrana, 
bez asfalta, struje i vode. Spremala se materijalna obnova. Imao sam 
zadovoljstvo što je župa, uglavnom, disala hrvatski i kršćanski. 

Iz Primorskog Doca premješten sam u župu Nevest. Tu sam ostao 
devet godina. Sve je brzo prošlo u miru, tišini i zadovoljstvu. 

Provincijska uprava imenovala me je za gvardijana u samostanu Karin. 
U samostanu su živjeli stariji fratri i dvije starije časne sestre. Nedjeljom i 
blagdanima u samostan su dolazili okolni župnici. Preko ljeta odmarali su 
se sjemeništarci, bogoslovi i svećenici. 

Samostan je obnovljen 1990. godine. Već sljedeće godine sve je 
mirisalo na “balvan revoluciju 44 , a 26. kolovoza 1991. godine pobunjeni 
Srbi bambardirali su nas prije podne za vrijeme svete mise. Istog dana 
poslije podne ušli su u samostan i istjerali nas. Samostan smo napustili u 
tuzi i gorčini. 

Poslije Karina imenovan sam župnikom župe Konjevrate. Drugi 
dan nakon dolaska, 19. rujna 1991. godine, naišli su iznenada srbo- 
četnički tenkovi iz pravca Drniša prema Šibeniku. Iz neposredne 
blizine iz tenkova su demolirali crkvu sv. Ivana. Počeo je strašni rat i 
tako sam živio četiri godine pod općom opasnosti. Crkvu nisam uspio 
popraviti pa sam se duže zadržao. Godine 2003. crkva je obnovljena. 
Služio sam župu 15 godina. Dojmove sam upisao u kroniku župe, a 
najviše ponio u srcu. 

Počeci: Danas ste umirovljeni u samostanu u Makar skoj. Živite 
uvelike drukčijim životom nego što ste to živjeli dobar dio svog 
života. Zanima nas kakvog ste zdravlja i čime ste trenutno 
zaokupljeni? 

Sada sam umirovljen i osobno sam izabrao samostan u Makarskoj. 
Ispočetka mi je bilo malo neobično, jer sam na župama kao samac proveo 
35 godina. Moja duša i moje tijelo imali su svoj ritam rada, molitve, slobode, 
patnje, udisaja i izdisaja. 

Za moje godine, relativno sam dobrog zdravlja. Rasteretio sam se 
moralnih odgovornosti i materijalnih problema. 

U životu mi nije nikada bilo dosadno pa nije ni sada. Za svoju dušu 
molim, radim, čitam i razmišljam. Trenutačno završavam rezbarenje oltara 
i ambona za crkvu sv. Nikole na slapovima Krke. 


Interview 


Orao sam sedam i sijao sedam njiva (župa). Sada pregledam ambare 
za žetvu života. 

Počeci: Mlad čovjek pun je zanosa i snage, ali stariji čovjek puno 
više izvlači iz iskustva. Što Vam se čini je li lakše obavljati 
pastoralnu službu kao mlad svećenik ili kao stariji, iskusni 
pastoralac? 

Mladi svećenici i mladi pastoralci, puni mladenačke dinamike, lakše 
se snalaze, osobito u današnje vrijeme brzih univerzalnih promjena. U 
zanosu misle promijeniti svijet. 

Stariji svećenici i pastoralci rade sporije i opreznije. Ruke, noge i koraci 
se uspore, a glava se polako saginje. Vrijeme je kratko, bolje ga koriste, da 
se ostavi zadnji trag. Riječi su odmjerenije jer su se uvjerili da nije lako 
mijenjati svijet i da se nekada izvlače “prazne mr eže“. 

Vama budućim mladim svećenicima preporučam da budete zahvalni 
starim generacijama koje su stoljećima molitvom, radom, znojem i krvlju 
čuvali i ostavili bogatu baštinu vjere, kulture i čudesnih znanja. Omladino! 
Imate čvrste temelje i nastavite nadogradnju. Crkva je uvijek i stara i 
nova. 

Naše staro pastoralno iskustvo i vaš mladenački dinamizam mogu se 
divno uskladiti. 

Počeci: Poprilično dugo ste djelovali na pastoralnom planu i mnogo 
toga se tijekom tih godina izmijenilo. Ako tome pridodamo 
sve manji broj svećeničkih i redovničkih zvanja, dolazimo do 
pitanja ima li klasični pastoral budućnosti? 

Naša je zemlja poprište ljudske i zemaljske povijesti. Crkva katolička 
prolazila je kroz faze teizma, ateizma, materijalizma, hedonizma i raznih 
inih izama. U naše vrijeme nastupila je nova faza globalizma. Još se ne 
zna što se sve pod tim vidom krije. Neki vide “Velikog brata“ koji obećava 
život bez Božjeg i ljudskog tutorstva, slobodu, blagostanje i uživanje kao 
smisao života. 

Možda će dio nominiranih vjernika nasjesti tako laskavu načinu života. 
Ali, zato će se povećati broj svjesnih vjernika koji će svoju vjeru učvrstiti 
osobnim izborom i opredjeljenjem za Boga i katolički moral. U krizi 
svećeničkih i redovničkih zvanja treba birati karizmatične vjernike koji će 
dostojno zamijeniti svećenike i redovnike novim oblicima pastorala. 

Svijet se mijenja. Ne može dugo živjeti u praznini, bezvolji i piti mutnu 
vodu. Crkva čuva čiste Božanske izvore vjere i morala. Sveci, heroji, 


Počeci, 2007. 

profesionalci i amateri provodit će vodovodnu mrežu “Žive Vode“ u velikoj 
ljudskoj obitelji. 

Počeci: Svima koji Vas poznaju poznata je i Vaša umjetnička 
nadarenost. Koliko Vam je umjetnost pomogla na pastoralnom 
planu? 

Ja sam amater s nešto umjetničkog dara i puno dobre volje. Zbog velikih 
pastoralnih i materijalnih poslova po župama nisam se mogao usavršiti ni 
nešto značajnije stvoriti. Lijepo sam pisao i crtao. Na vjeronauku mi je 
puno pomoglo djeci slikovito prikazivati nevidljiva i duboka otajstva vjere. 
U drugim pastoralnim poslovima nije mi koristilo. 

Počeci: Sve nas čeka pastoralni rad, na ovaj ili onaj način. Neki će 
zasigurno proći i stazama koje ste i Vi gazili. Što možemo na 
tim stazama očekivati i što bi nam po Vašem mišljenju moglo 
pomoći? 

Evo nekoliko mojih savjeta. 

Budite svjesni da ste od Boga pozvani i od Crkve odabrani. Radit ćete 
sveti posao u duhovnoj agenciji Crkve. Ako budete živjeli u zajednici, 
držite se kućnog reda i svoga “tora“. Ako budete živjeli sami, napravite 
neki dnevni raspored jer vremena je malo, a posla puno. 

Molite, jer dušu treba hraniti. 

Čitajte, čitajte, čitajte... 

U susretu s ljudima budite vedri, otvoreni i iskreni. Vi ste svjetionici. 
Na oku ste ljudi 24 sata. Ne možete se sakriti. Ljudi će vas mjeriti od glave 
do pete. Svijet kakav bio da bio želi svećenika kao svjetlo u tami. 

Svim ljudima pokazujte dužno poštovanje. 

Oprezno birajte prijatelje jer malo je iskrenih prijatelja. Ostanite 
tajanstveni! Što dalje, to bliže. 

Spremajte homilije. Prije javnog nastupa pročitajte homiliju sami sebi, 
jer ljudi dubinski snimaju koliko ste uvjerljivi i iskreni. 

Budite uredni i ne glumite glumca i mudraca. Svijet je pun ljepotana i 
atleta i želi samo skromnog svećenika. 

Gdje bih da bih, urežite svoje ime i ostavite trag. 

Počeci: I na samome kraju, možete li nam ispričati neku anegdotu iz 
svog bogatog pastoralnog iskustva? 

Bilo je puno lijepih anegdota i poneka ružna. 

Na kraju tri godine župničkog života u Danilu našao sam se u uredu 
biskupa Josipa Arnerića. Raskomotili smo se i zapalili cigaretu. Razgovor 
je počeo pitanjem: Što si tako raspoložen? - Oče biskupe, progledao sam. 

- Pa sad si progledao?! - Oče biskupe, tek sada. - A koliko ti je godina? 

- Oče biskupe, 33 godine. - Pa sad si progledao? - Oče biskupe, tek sada. 
Ja sam mislio da ću u životu imati posla samo s anđelima, a sada vidim da 
imam posla i sa zlim i bezbožnim ljudima. Nasmijao se i zastao - dobar si 
ti, ima ih koji nisu progledali ni od 50 godina. 

Omladino, želim vam da progledate prije nego sam ja progledao. Hvala 
vam na povjerenju! Odgovorio sam kako sam mislio i osjećao. Ako sam 
bio nedorečen, pročitajte nešto između redaka. 

Svima pozdrav: Mir i dobro! 


Uredništvo časopisa "Počeci “ 


UMJETNIČKI KUTAK 



Umjetnički kutak 


ISKRE 




Počeci, 2007. 


Iskrice smo što ih vatra Ljubavi stvori, 
Bljesnemo na tren i već nas nema 
Uzaludni nam mnogi govori, 

Kraj se svakom bliži sprema. 

Zasjajimo bar u trenu 
Što to više umijemo i znamo, 

Jer dok po zraku letimo 
Kao prah na zemlju padamo. 

Vraćamo se tamo gdje smo bili 
Vraćamo se pepelu i prahu 
I zahvalni budimo 
Božanskom Njegovu dahu 
Što nas stvori 
Da svijetlimo 
I kada naša iskra 
Dogori. 


Dražen Stojanović 


JA I PRIJATELJ 

Poznavah Ga od malih nogu. 

Bio mi je dobar prijatelj. 

Često smo zajedno šetali, 
pričali, smijali se... 

Kad mije bilo najteže 
On je bi tu. 

Samo On je znao sve o meni. 

To me je nekako mučilo jer 
On mene tako dobro pozna, 
a ja Njega slabo i površno. 

Jednoga dana me, jasnije nego ikada prije, 
pozove i objasni što mije činiti. 

Krenuh odmah, ah... 
kako Ga nisam dobro poznavao, 
stadoh. 

Objasnio sam Mu situaciju. 

Nasmijao se i tajanstveno kimnuo glavom. 

Dao mi je vremena da ga upoznam 
i da produbimo prijateljstvo. 

I nakon nekog vremena - krenuh. 

Put je zahtjevan, strm, težak, 
ah ipak - sladak. 

Na žalost, nakon nekoliko koraka 
pogriješili. 

Ne toliko u putu 

koliko u onom što sam koristio u putovanju, 
misleći da će mi tako put biti lakši, 
ljest. U početku. 

A onda... Noć. 

Tamna noć. 

Zvijezda nakratko zasja i ... potamni. 

Sunce malo iziđe i ... nestade. 

A ja - ni koraka naprijed. 

Gledam one s kojima krenuh kako lako koračaju, 
one što nakon mene krenuše kako me prestigoše. 

A ja?! 

Izgubljen u crnoj noći. 

Sjetih se prijatelj i željah Ga potražiti, no ne vidim puta 

do Njega. 

Zovem Ga! 

Nema odgovora. 

Mislim Ga. 

Misli mi prekratke da Ga dosegnu. 

Ne odustajem. 

Čekam zvijezdu, 
da ponovo zasja. 

Sunce, 

da ponovo iziđe. 

Prijatelja, 

da uzme me za ruku i na svijetlo povede. 

I danas se pitam: 

Zašto sam te ostavio? 

Zašto se gušim sitnicama, a Ti mi daješ velike stvari?! 

Ti se zoveš mironosac, a od koga ja mir tra ž im?! 

Tebi je ime Ljubav, 
a ja kupim mrvice ispod stola. 

Dođi! 

Ne u lahoru već u silnoj grmljavini. 

Dođi! 

Otvori zasune. 

Polomi okove. 

Zasjaj u punini i 
oslobodi. 


Fra Tino Labrović 

Maglom su posute ulice, 

Zavjesom koja skriva tih jesenji trag. 

Na staklastom asfaltu jak bljesak neona 
tjera nježni noći sklad. 

Stabla što slučajno zatekla se tu, 
Prolazniku pokazuju svoj izgled nag. 

Tišina me ispunja noćas i tonova neobičan zvuk, 
Na klizavu krovu star pijetao stoji 
i čeka svoj jutarnji huk. 

Iz daljine, tek jedva čujno; kroz studen mirisni zrak 
Dopire lavež kućnog čuvara, što budno ko vojnik 
Bdije sad. 

Osluškujem noćas tišinu i šapat joj pospan i tih 
Skupa s njom tonem i ja u još jednu kninsku noć 
Što na usne mi stavi stih. 


/ Knin - studeni, 1997. / 


Umjetnički kutak 


Umjetnički kutak 


RIČ HRVATSKA 


70 


Počeci, 2007. 


Znaš li staje rič Hrvatska? 

To je sudba u grudima šta peče! 

Znaš li šta je rič Hrvatska? 

To je vruća krvca šta u žilama sinova teče! 

Nitko nam je otet neće, 

Pred nikim Hrvat niče ne stoji! 

On je čovik od soli, kamena i mora 
I samo se Velikog Boga boji! 


MOJE SRCE SUSRET SLUTI 

U tami gustoj od mrkline noći, 

Iz luke pristanka zaplovit’ se neda. 

Jedra bijela oluje se boje, 
Nijema, tiha, plašna, ona svita stoje. 

Tek jarboli viti hrabrosti imadu, 
Iskati snagu iz visina skritih. 

Ko ruke koje u tišini mole, 

II srca koja sve do bola vole! 


fra Ivan Režić 


SANJAM 

Sanjam da sam svetac, 
a poniznosti nemam 
već sama drskost 
izvire iz mojih usta. 

Pao bih na koljena 
i satima bih molio, 
al nikada vremena nemam 
Bože za tebe, ta daleko si. 
Dani mi tako prolaze brzi 
i Tebe još upoznao nisam, 
a znam da trenutak treba 
da nestanem odavde. 

Trgnuti bi se trebao 
i kao razmentni sin 
morao bih ustati i poći 
natrag u očinski dom. 


NAUM 

Božji naum je čudan 
kad malene podiže 
za stupove naroda. 
Moćnici pred njima 
zastaju s poštovanjem 
kao oni što moći nemaju. 

A njihova poniznost 
nadasve je prepoznatljiva 
da njoj svi redom hrle. 

Za sve vremena imaju, 
a svoje zdravlje zaboravljaju 
dajući sebe za drugoga. 

Drugi im je uvijek Krist 
i Cirenci njegovi žele biti 
da mogu u raj sretno poći. 

Odsjaj Križnog puta 
obasjava život svaki 
i njime svatko mora hoditi 
ako Krista želi vidjeti. 

Pad na tom putu 
za ljude je neizbježan 
Ali se mora uvijek ustati 
da bi došao do osobne Kalvarije. 

Čovjek podršku treba 
na tom putu padova 
da se izgubio ne bi 
u masi koja ga tjera. 

Ruka Krista pobjednika 
neka bude ko svijeća u noći 
što će put obasjavati 
do našeg zadnjeg dana. 

I kad jednom usnemo 
vidjeti ćemo život svoj 
ko jedan krivudavi put 
što je prema Kristu vodio. 


Fra Ljudevit Cikojević 

II 


fra Ivan Režić-tekst 


ZNAM DA ME VOLIŠ 


fra Josip Sušić-glazba 

Vrijeme neumorno prolazi, a sjećanje na 
osobe koje su ostavile dubok dojam na nas 
nikada ne blijedi. Živjeti i djelovati u vrijeme 
,,izama“, kao što je fašizam, komunizam, 
nacizam..., nije bila neka idila iz bajke, već 
surova borba za goli život. Krv nevinih ljudi 
do naših dana vapije, jer kosti se voljenih 
rastrše po cijeloj zemlji bez ikakvoga spomena. 

Smrt je bila prečest gost. Uzimala je često ono 
što nije smjela uzeti, a kako bijaše samo gost 
uzimala je samo darovano. Nije ona kriva za 
ništa. Ponekad se i ona sama gadila na sveopće 
stanje. Ponekad ni sama nije mogla uzeti sve što su joj darovali. 

Živjeti u takvom okruženju i preživjeti nije jednostavno, a ako ste bili 
intelektualno potkovani i duhovni vođa naroda preživjeti je bilo pravo umijeće. 
Mnogi su se u tom vrtlogu izgubili, a rijetki su oni koji su prošli bez posljedica. 
Živjeti svoje poslanje i znati beskompromisno što si i tko si, dajući cijelog sebe 
za svoj narod bez obzira na posljedice, možemo nazivati ludošću, a zapravo se 
radi o nesvakidašnjoj hrabrosti. Takav je bio i naš fra Julijan. 

Fra Julijan Ramljak rodio se 5. studenog 1918. u Siveriću od roditelja 
Luke i Mare r. Odak. U Siveriću završava pet razreda osnovne škole ijednu 
godinu građanske u Drnišu nakon čega odlazi u franjevačko sjemenište u 
Sinj gdje završava gimnaziju. U novicijat stupa 28. srpnja 1937. na Visovcu. 
Svečane zavjete položio je 24. rujna 1941. u Makarskoj. Za svećenika je 
zaređen 15. kolovoza 1943. u Makarskoj. Do 1947. obavlja službu župnog 
vikara u Dubravicama, Rupama, Kljacima i Gracu Drniškom. Te 1947. 
godine uhvaćen je u Gracu i optužen na zatvor u trajanju od 18. godina. 
Vrijeme od 1947. do 1962. provodi tamnujući u KPD-u Stara Gradiška. 
Nakon izlaska iz zatvora i kratke rehabilitacije preuzima župu sv. Ilije na 
Studencima. Župu napušta 1976. kada je imenovan župnikom Stankovaca. 
Iste godine je imenovan i definitorom Provincije, te dužnost obavlja do 
1979. godine. Posljednja aktivna služba mu je bila Promina iz koje mora u 
izgnanstvo zbog ratnog stanja. Od 1994. je umirovini i svoje staračke dane 
provodi na Visovcu, Drnišu i Omišu. Umire 16. prosinca 2005. u splitskoj 
bolnici Firule. 

Vrijeme fra Julijana nije mazilo. Biti čovjek nikad kroz povijest 
našeg naroda nije bilo teže. Laži, prijevare, izdajstva, ubojstva i mnoge 

druge gadosti rasle su poput gljiva poslije kiše. Montirana suđenja bila 
su svakodnevica. Osudit se treba svatko tko ne pristaje uz “izam“. Noć je 
“pojela“ mnoge nedužne. Fra Julijana nije zadesila ta zla kob iako mu je 
bila pripravljena. Dobrota u takvom okruženju nije zamrla. Obični čovjek 
lakše može uvidjeti nečiju pravednost nego oni drugi. Strah od krvave 
odmazde prečesto nije davala da dobrota iznjedri na vidjelo. U svemu tom 
ipak su neki smogli snage i snalažljivosti da ga spase od krvavog pira, 
pritom ostajući pomagači u skrovitosti. 

Tih godina za mnoge vrijeme je stalo. Odbornici su stavljali na listu sve 
neprijatelje koji moraju “nestati" u noći, a ako ne uspiju “nestati" moraju 
se izvesti pred sud. U takvim procesima vrijedi ona poznata: kadija te tuži 
- kadija te sudi. Kako nisu uspjeli pokušaji da se fra Julijana likvidira, 
a bijaše duhovnim vođom golemog prostora, trebalo ga je osuditi. Kako 
uhvatiti čovjeka kojega voli cijeli puk? - pitaše se neprijatelji. I moćnog 
neprijatelja bijaše strah običnog čovjeka. Plan je pao. U jesenskim danima 
kad je noć dovoljno mračna da sakrije tu nepravdu. Taj lukavi plan i 
ostvariše. Križ života posta još teže nositi. Mučenje, iznude, ponude da 
bi iznevjerio svoj narod, poziv i poslanje postaše stvarnost. Ostati vjeran 
svemu što obeća pred crkvenom zajednicom na dan ređenja mogao je samo 
onaj tko zna tko je, što je i polažući svoj put u Božji naum. S takvim 
pouzdanjem očituje se veličina i zrelost čovjeka na kojem počiva takav 
junački duh. Progonitelji nisu mogli sebi priuštiti poraz. Htjeli su zatrti 
svaku crtu ljudskog u onom kojem sude. Htjedoše to učiniti i fra Julijanu 
pa mu prirediše javno suđenje s lažnim i slabašnim svjedocima. Zar nas 
to ne podsjeća na Isusovo suđenje? Otpadnika tad bijaše kao i u Izraelu, 
ali hrvatski puk nije mogao vikati kao izraelski: raspni ga! raspni ga! - 
već pravednika prepoznaše i htjedoše osloboditi složnim povikom: Dolje 
banditski sud! Mi smo narod! Na slobodu! Fra Julijan je pravedan! Kadije 
ipak ne slušaše narod kao Pilat, već mu dadoše robiju od 8 godina. 

Naova Gradiška bit će ti novi dom, tako glasiše presuda, a fra Julijan 
nije ni istražio sve draži novoga doma kad mu protivnici prirediše novu 
optužbu, novu presudu. Taktika nakon prvog poraza se mijenja. Suđenje je 
zatvoreno za javnost, da bi ga mogli lišiti glave. Providnost Božja to ipak 
nije dopustila, ali se kazna povećala za 10. tegobnih godina. 

U takvim trenucima znaš zbog čega si dospio na mjesto na koje 
nikada nisi smio dospjeti. Sustav je morao “popraviti" one koji nisu u 
njegovu krugu. Sve te nepravde nagnale su mnoge na pitanje: kako dalje? 
Tlačenja, izrugivanja u mahove su prelazili u stil krvoločnih životinja, a 
ne ljudskih bića. Za podnijeti sav taj teret trebala je vjera i njena hrana 

molitva i euharistija. Uzdajući se u Boga i hraneći se Tijelom svaki je križ 
zamjetno lakši, ta znalo se zbog čega se nosi. Istina i vjera onom čovjeku 
koji zna zbog čega je na “popravku 44 , daju uporište i snagu da sve podnese. 
Ime takvih, kao što je bilo fra Julijan, koji se nikada ne daše zatrti. To 
su junaci svoga vremena. Zbog ljubavi prema svom puku bili su kadri 
žrtvovati sebe samo da bi pokazali pravu stazu ljubavi koja ide prema 
Kristu. Krist svima bijaše vodilja da putuju tom stazom, premda ponekad 
vođeni ljudskim strahom i strepnjom, sve do kraja života. Vjerujem da su 
fra Julijan, i njemu slični, nagrađeni vječnim životom i da progovaraju 
svima kako treba slijediti Krista. 


Fra Ljudevit Cikojević 

ZDRAVSTVENI ODGOJ I OBRAZOVANJE 


Uvodne misli 

Vrijeme u kojem živimo obilježeno je brzim protokom informacija. 
Ništa ne ostaje sakrito. Razvoj umijeća, znanosti i tehnologija naoko 
je poboljšao ovaj svijet. Sve je to razvio čovjek koji se i sam razvija. 
Životni vijek se u posljednjih sto godina gotovo udvostručio, bili smo u 
svemiru, na sportskom planu ostvareni su rezultati koji su do jučer bili 
nezamislivi, povezani smo bolje nego ikad prije. I još uvijek nismo na 
vrhuncu jer svakodnevno težimo sve više i više. 

Razvoj je trajao stoljećima. Danas je možda malo ubrzan, ali ipak 
temelje baštini iz vremena kojih se nitko od nas ne sjeća. Mnogi sustavi, 
ideologije, ljudi i grupacije utjecali su na taj razvoj i u tom razvoju dali 
svoj prilog, no neprestana težnja za sve boljim nadilazila ih je i ostavljala 
po strani. Tako su sa scene nestajali jedni i na scenu stupali drugi. I taj se 
proces nastavlja i danas. Iščezla su carstva i države, došli su neki drugi. 
Prošli su stari ratovi, došli su novi. Nestali su stari problemi, nastali su 
neki novi. U svim tim previranjima i promjenama na području starog 
kontinenta ostala je jedna jedina konstanta - Katolička crkva. 

Ustanovljena od Isusa Krista da nastavi njegovo djelovanje na 
zemlji, Crkva je na području Europe stekla velik utjecaj i uvelike 
pridonijela razvoju boljeg svijeta. Bilo je tmurnih vremena i pogrešaka, 
ali i Crkva se razvijala i nadišla ta vremena. I unatoč tome što i danas 
postoje stvari u Crkvi koje valja nadići, nikako joj se ne može osporiti 
zalaganje za bolji i pravedniji svijet. Kako bi inače i opstala kroz sve 
ovo vrijeme? 

Razvoj kojeg smo danas postigli predstavlja moćno oružje u rukama 
onih koji njime upravljaju. Ne mislim prvenstveno na vojno naoružanje, 
koje u nekoliko trenutaka može izbrisati ovaj svijet. Protok informacija 
možda je najmoćnije oružje. Kontrola medija kontrola je društvenih 
događanja. Upravljanje medijima upravljanje je svijetom. A Crkva kao 
jedina preživjela konstanta u tom razvoju sve više smeta. Često je ona 
jedini protivnik onog što se kroz medije nudi, a njen utjecaj još uvijek 
nije zanemariv. Stoga nerijetko kontrolori svijeta u Crkvi vide jakog 
neprijatelja, a ne partnera u izgradnji boljeg svijeta. Predstavljaju je kao 
još jednu u nizu stvarnosti koje treba nadići. 


Program udruge GROZD 

Stvari koje sam naveo uski su prikaz nekog općeg stanja na globalnom 
planu. Ono na što bih se u nastavku osvrnuo zapravo je stanje u našem 
užem životnom kontekstu, stanje u Republici Hrvatskoj. U tom stanju 
izdvojio bih moment oko uvođenja zdravstvenog odgoja u škole, koji je 
kroz medije digao popriličnu prašinu. 

Kroz raspravu o uvođenju zdravstvenog odgoja u škole iskristalizirala 
su se dva programa, program Foruma za slobodu odgoja i program udruge 
GROZD (Glas roditelja za djecu). Svi su složni oko toga da je program takve 
vrste u školi neophodan, ali izbor programa od nadležnih tijela se dugo i 
predugo otegao. Najveći problemi nastali su na području seksualnosti, tako 
de se više govori o uvođenju seksualnog, a ne zdravstvenog odgoja u škole. 
Oba programa imaju svoje prednosti i nedostatke, oba imaju plemenite 
ciljeve. Zašto se onda međusobno isključuju? Zato jer nisu temeljeni na 
istim vrijednostima. 

Medijski su zastupljena oba programa, no sigurno je prozivaniji 
program udruge GROZD koji se dobrim dijelom zasniva na tradicionalnim 
vrijednostima koje nudi Crkva. Kao takvog Crkva ga podupire i podržava, 
ali mu to pribavlja nesimpatije medija. Njihove prijedloge mediji percipiraju 
kao zastarjele i neznanstvene, premda u prijedlogu programa stoji: „ Stoga 
spolni odgoj treba imati uporište u znanstvenim spoznajama, ali se također 
oslanjati na neke opće principe .“ 57 Problem je u tim općim principima. 

Svako prizivanje na vrijednosne sustave im se zabranjuje, jer u provedbi 
takvog programa treba biti neutralan spram vrijednosnih sustava. Program 
udruge GROZD problemu pristupa holistički te odgovara: „Spolni odgoj 
treba pomoći mladim ljudima da odgovorno i svrhovito upravljaju sobom 
i vlastitim životom te da izrastu u savjesnu i afektivno zrelu osobu, što 
uključuje odgoj za odgovorno ponašanje, ispravnu uporabu slobode, 
kreposti kao što su strpljivost, sposobnost odricanja, samosvladavanja, 
odgovornu ljubav. To pretpostavlja otvorenost spram vrijednosti, 
prepoznavanje, doživljavanje i usvajanje određenih općeljudskih, 
temeljnih ćudorednih vrijednosti i stavova. Stoga odgoj spolnosti ne može 
biti vrijednosno neutralan’. Vrijednosni kriteriji su važni, jer utemeljuju 
ciljeve prema kojima ljudsko biće usmjerava svoje težnje i djelovanje .“ 58 

57 EKPERIMENTALNI PROGRAM ZDRAVSTVENOG ODGOJA I OBARZOVA- 
NJA, nositelj: Udruga GROZD - Glas roditelja za djecu, Uvodna polazišta programa, str. 
12 

58 Isto, str. 12 

Spolnost, kako je shvaća ovaj program, bitna je dimenzija čovjeka. 
O njoj se stoga ne može i ne smije govoriti samo informativno, a njeno 
kontroliranje učiti kao upravljanje nekim strojem. Čovjek je ipak pozvan 
na nešto više. „Ratio amoris sačinjava bitnu dimenziju onoga specifično 
ljudskog u čovjeku kao osobi, jer upravo ljubav bitno, štoviše, nepremostivo 
razlikuje čovjeka od svi ostalih živih bića.“ 59 Spolnost, kako je shvaća 
današnji svijet, ima malo zajedničkog sa spolnošću o kojoj govori GROZD. 
U očima današnjeg svijeta odgovorno življenje spolnosti je nezamislivo. 
Rezultat takvog gledanja su devijacije i razne perverzije koje se modernom 
svijetu serviraju kao normalna pojava. Najbolji primjer takvog poimanja 
spolnosti jest problem homoseksualizma. 60 Slobodni izbor i opredjeljenje 
su postali temeljna mjerila ponašanja. 


Mladi ljudi za koje je i stvoren ovaj program dio su ovoga svijeta i 
podložni su utjecajima koji im se serviraju. Protočnost informacija stavlja 
ih u određeni kaos u kojem dominantan postaje trend. Utjecaj obitelji, 
škole i vjere je bitno smanjen pa dolazi do toga da se novonastali trendovi 
žive bez velikog razmišljanja o tome kako će se to odraziti na zdravlje 
i kompletan životni stil. Problemi koji muče mlade osobe su mnogi, ali 
najčešće nemaju mogućnosti upoznati se s mogućim rješenjima. Stoga se 
i upuštaju u rizična ponašanja na raznoraznim područjima, a rezultat je 
najčešće besmisao i beznađe. Stoga program udruge GROZD naglasak 
stavlja na odgoj jer polazi od zdravlja kao vrijednosti i kao temeljnog 
odgojnog cilja. Zdravlju se pridaje puno veća važnost od puke odsutnosti 
bolesti i nemoći. Glavna snaga programa sadržana je u voljnom aspektu, to 
jest zalaganju za zdravo življenje koje podrazumijeva sve prevencije. 61 


Zaključna misao 


Svako vrijeme nosi svoje datosti i izazove. Problem uvođenja 
zdravstvenog odgoja u škole u Republici Hrvatskoj samo je još jedan u 
nizu tih izazova. Zanimljivo je kako se događa u zemlji u kojoj je gotovo 
90 posto deklariranih katolika. Neizostavno je stoga pitanje: ,,U čemu je 

59 Isto, str. 10 

60 , Ratio amoris ljudske spolnosti otkriva, jednostavno i nepristrano, daje ljudska spol- 
nost prije svake aktivnosti najprije dar, tj. jedno vrhunsko dobro koje svoju istinsku svrhu 
i autentično ispunjenje može dobiti samo u ljubavnom darivanju između dviju osoba 
različitoga spola.“, kaže se u programu udruge GROZD, str. 10 

61 Usp. EKPERIMENTALNI PROGRAM ZDRAVSTVENOG ODGOJA I OBRAZO- 
VANJA, nositelj : Udruga GROZD - Glas roditelja za djecu. Uvodna polazišta programa, 
str. 6-7 

zapravo problem? 14 Pitanje je lako postavljivo, ali dati odgovor je malo 
teže. Možda smo svi zajedno pod prevelikim utjecajem onoga što nam se 
servira kao normalno. Možda smo zaspali i preteško se budimo. Evidentno 
je da problem postoji, a sam od sebe se neće riješiti. Na nama je da se 
potrudimo dokazati da smo tu kako bismo nastojali oko boljeg svijeta, 
usprkos različitim strujanjima. 


Fra Damir Ciro Čikara 

EKONOMIJA ZAJEDNIŠTVA 

Uvod 

Ekonomija zajedništva kao specifična ekonomska kultura, relativno 
je nepoznata. Ja sam prvi put za nju čuo na izbornom predmetu Moralni 
vid globalizacije kod prof. Luke Tomaševića. Profesor nas je želio malo 
dublje upoznati s ovom tematikom pa nam je jedan blok-sat pozvao mr. 
Matea Bušića iz Splita koji je i svoj magistarski rad napisao na tu temu. Uz 
njega su predavači bili i Andrija Jurić i Jela Kutleša koji su angažirani u 
ekonomiji zajedništva u svojoj struci. 

Na jednostavan i kratak način ću pokušati približiti ovu temu. U prvom 
redu ću pokušati objasniti što je to ekonomija zajedništva, zatim koje su 
njene karakteristike i na kraju važnost kulture davanja i solidarnosti. 

Pojam 

Ekonomija i zajedništvo su u suprotnosti i na prvi pogled izgledaju 
nespojive. Savršen način odnosa bi bio, ne bivanje za sebe nego za druge. 
Tako je ekonomija zajednioštva prijelaz s egocentričnog na neegocentričan 
pogled na svijet. 

Idejni začetnik ekonomije zajedništva je Chiara Lubich, kod koje ćemo 
i potražiti što znači taj pojam “ekonomija zajedništva 44 . Ona je začetnik ove 
nove kulture. 

U govoru Vijeću Europe u Strasbuorgu, 31. svibnja 1999. između 
ostalog je rekla: „Ekonomija zajedništva je stil života animiran duhovnošću 
jedinstva, izraz jedne nove kulture. Proširenje u 182 nacije među osobama 
svih dobi, rasa, jezika, kultura, vjera, najvećim dijelom katolika. Prihvaćaju 
je i velike religije svijeta, ljudi dobre volje, koji rade za dobro čovjeka. Ovaj 
stil života omogućuje i novi način življenja svih vidova društvenog života, 
ne samo ekonomskog. 

Vizija svijeta ovog pokreta je vizija univerzalnog bratstva, gdje se ljudi 
međusobno ophode kao braća, dajući svoj doprinos za ujedinjeni svijet. 

Ideja ekonomije zajedništva rodila se kada je Chiara Lubich posjetila 
Sao Paolo 1991. godine. 62 Baš tu u Brazilu, gdje su lako primjetne velike 

62 Usp. www.focolare.org/page.php?codcat2=408&lingua=IT&titolo=nel%20sociale&t 
ipo=economia, od 30. 5. 2007, str. 3/3 

razlike između bogatih i siromašnih, rodila se ideja o otvaranju poduzeća 
s kompetentnim osobama za efikasno upravljanje poduzećem, koje će 
stvarati dobit. Dio od ukupne dobiti služio bi za potrebe poduzeća (1/3 za 
reinvestiranje), dio bi bio za ljude u potrebi (1/3 za siromašne), omogućivši 
im normalniji život, a treći dio bi služio za formiranje i angažiranje novih 
ljudi, koji su nadahnuti kulturom darivanja (1/3 za formiranje novih ljudi) 63 
jer tu nema nikakvog profita. 


Nadahnuće ovog projekta nadilazi samu zamisao o preraspodijeli 
bogatstva putem razdiobe dobiti i nastoji preoblikovati gospodarski život 
na mjestu sukoba pojedinačnih interesa kao priliku za susret, zajednički 
rast i područje stvaralaštva. Tu ne spada samo raspodjela dobiti, nego i 
cjelokupno vođenje poduzeća dobit je “vrh“ kojeg treba u potpunosti 
ponovno osvojiti logikom zajedništva. Tu je potrebno održavanje istinskog 
dijaloga između svih sudionika društvene reprodukcije. 


U prvih desetak godina ekonomija zajedništva je brzo napredovala, 
od svega nekoliko poduzeća koja su u početku prihvatila prijedlog Chiare 
Lubich, danas je ekonomija zajedništva stvarnost koja uključuje 750 poduzeća 
na svim kontinentima, 64 od kojih je u Hrvatskoj desetak. Riječ je o malim 
i srednjim poduzećima koja rade u različitim sektorima, dok ih je većina 
u uslužnim djelatnostima. Treba reći da se ekonomija zajedništva u svojoj 
složenosti ne može razumjeti samo instrumentima ekonomske znanosti. 


Karakteristike ekonomije zajedništva 

Ekonomija zajedništva predlaže odnose nadahnute na solidarnosti i 
pažnji i brizi za najpotrebnije. Ona se ne protivi profitu. Zalaže se za dobit 
koja bi bila raspoređena prema općem zajedništvu. 

Poduzeća ekonomije zajedništva utemeljena su na dubokom 
razumijevanju između osnivača. 

Onima kojima ta poduzeća pomažu, kojima je zbog ekonomskih 
potreba dodijeljen dio dobiti ne smatraju se “pomaganima“ ili “korisnicima 44 
poduzeća. Oni su aktivni članovi projekta. 

Bitan element koji se ne smije zaboraviti je da se u ovim poduzećima, 
ostavlja prostora Božjoj intervenciji i u konkretnom ekonomskom 

63 Usp. Čovjek može nadići sebičnost i u ekonomiji. Novi svijet, br. 11, Zagreb 2006, 
str. 19. 

64 Usp. www.focolare.org/page.php?codcat2=408&lingua=IT&titolo=nel%20sociale&t 
ipo=economia, od 30. 5. 2007, str 3/3 

djelovanju. Svaki put kad se uspijeva ići protiv struje, protiv ustaljenog 
mentaliteta na tržištu, Bog intervenira, pomaže! To svakog na neki način 
trgne - ostavljanje prostora Božjoj intervenciji. Jer Božanska providnost 
je obećana u Evanđelju onome koji sudjeluje u kulturi davanja - dajte i 
dat će vam se! To postoji i na razini poduzeća, smatraju vjernici. Nije 
bit u čudesnim događajima, nego je riječ o promjeni srca ljudi koje 
susrećemo . 65 

Chiara Lubich nije na umu imala nikakvu teoriju kad je predlagala 
ekonomiju zajedništva, ali to jako povlači pažnju ekonomista, sociologa, 
filozofa i drugih znanstvenika. Tu mnogi stručnjaci vide, ključ za 
stvaranje novih društvenih odnosa, što bi moglo pridonijeti da se nadvlada 
individualistički način gledanja u ekonomskoj znanosti . 66 

Kultura davanja 

U ekonomiji zajedništva nije, kao što smo rekli, cilj osobna korist i 
jedina logika racionalni egoizam. Ekonomija zajedništva je za razliku od 
potrošačke ekonomije, koja se temelji na kulturi posjedovanja, ekonomija 
darivanja. To darivanje ne trebamo smatrati herojskim i nečim mučnim 
jer čovjek je stvoren na sliku Božju, a On je ljubav, pa svoje ostvarenje 
trebamo pronalaziti upravo u ljubavi i darivanju. 

Solidarnost 

Ekonomska znanost ne zna za solidarnost. Tu se radi, misli većina, 
o utrci za stvaranjem bogatstva, a to se postiže putem tržišta, ciljajući na 
najveću dobit. I ako tu bude kakva raspodjela, ona dolazi tek poslije, što je 
zadaća države ili privatne dobrohotnosti. Ali taj sustav raspodjele nikada 
se još nije dokazao ispravnim i izgleda da će uvijek, zbog egoističnosti 
čovjeka, biti više gladnih nego sitih. 

Danas je snažno nametnuto zapadnjačko poimanje uspjeha 67 u kojem 
je svatko sam zaslužan za poziciju u kojoj se nalazi. Stav je da svi imamo 
jednake šanse za uspjehom i kako eventualni uspjeh ide samo na račun 

65 Usp. D. Sajter, Globalizacija i ekonomija zajedništva, www.free_os.htnet.hr/diplom- 
ski/glavna.htm, od 30. 5. 2007, str. 1/4. 

66 Usp. Ekonomija zajedništva. Novi Svijet, br 1 . Zagreb, 2002. 

67 Ostvarenje Američkog sna: gdje pojedinac vlastitim naporom i zalaganjem ide od dna 
do zvijezda. 

pojedinca. To nije istinito, jer svi nemaju istu startnu poziciju. Postoji niz 
ljudi kod kojih se novac akumulira, a ostali su izvan. 


Solidarnost danas traži nove izričaje. Dobra se umnažaju, ali svi ne 
postaju dionici tih dobara, s jedne strane, a s druge strane ta ista dobra 
mnoge gone na puko uživanje. Crkva od „Rerum novarum“ (1891.), posebice 
od ,,Quadragesimo anno“ (1931), govori o potrebi solidarnosti kada je riječ 
o razvoju kako bi se razvoj uskladio na dobro čitavoga svijeta i svakog 
čovjeka. Ona postaje životno opredjeljenje svih ljudi dobre volje kako bi 
svaki čovjek i svako biće na ovoj zemlji imalo svoju šansu za normalan 
razvoj i miran život. Solidarnost traži da se odrečemo i nužnoga za sebe i 
da nekada izmijenimo i vlastiti stil života. Ona nije samo prigodična, već 
treba postati redovita i svakodnevna. Zapravo njezin temelj je kršćanska 
ljubav. 68 Već „Gaudium et spes“ jasno govori da je solidarnost usađena u 
ljudsku narav i daje to način djelovanja. 69 Solidarnost se gotovo izjednačuje 
s ljubavi, a to je i zahtjev društvenog nauka Crkve. 


Zaključak 

Ekonomija zajedništva potiče prijelaz ekonomije i cijelog društva 
sa kulture posjedovanja na kulturu davanja. Čovjek je, a ne kapital u 
središtu. 

Može li se ovaj projekt raširiti i pomoći svijetu danas, u svim njegovim 
problemima globalizacije? On ne predlaže neki novi ekonomski model, 
novu teoriju i ideologiju, nego novo gospodarsko razmišljanje za nove ljude 
koji žive kulturu davanja. Današnji svijet treba i u politici i u ekonomiji 
kulturu koja nadilazi ogorčenost. A to se nadilazi tek novom kulturom 
koja u gospodarskim događanjima stavlja na prvo mjesto osobu, s većim 
uvažavanjem prirode i budućih naraštaja. 


Fra Ivan Čikara 


68 Usp. L. Tomašević, Moralni vid globalizacije, (skripta), Sinj 2006, str. 92 - 95. 

69 GS. 32. 

Riječ Božja postaje živa tek kad dopre do ljudskog srca. Onog 
trena kada je srce prepozna ona postaje govor, a govor poziva na 
dijalog. Tek kroz dijalog stvara se osobni odnos između Boga 
i čovjeka, između mene i Boga. Čuti Božju riječ u srcu postaje 
spasonosni trenutak života. 

U životu sv. Franje riječ također ima presudnu ulogu. Nekoliko 
je iskustava riječi kod njega koje bi valjalo izdvojiti. U zarobljeništvu 
u Perugii Franjo čita Evanđelje, zatim dolazi trenutak u kojem 
Franjo čuje glas: „Želiš li služiti slugi ili Gospodaru nakon kojega 
slijedi glas s raspela u crkvici sv. Damjana i kao posljednji moment 
Franjina iskustva riječi javlja se Evanđelje o poslanju učenika. Franjo 
doživljava Riječ kao njemu upravljen govor i odgovara, a rezultat 
njegova odgovora smo i mi danas. Svi smo se obvezali samo na jedno: 
„Pravilo i život Manje braće jest ovo: obdržavati sveto Evanđelje 
Gospodina našega Isusa Krista živeći u poslušnosti, bez vlasništva 
i u čistoći Svi smo obećali biti sluge Riječi. 

Iz Franjina života, ali i iz života mnogih drugih svetaca, jasno 
je da nam Bog svakodnevno i na više načina progovara. Franjo nam 
pokazuje još jedan primjer vezan uz Riječ; nije uvijek lako odgovoriti 
na poziv upućen u Riječi. Nije ga lako prepoznati. Tako Franjo nakon 
mističnog iskustva u sv. Damjanu shvaća doslovno ono na što ga 
glas poziva. Kasnije dolazi do zaključka da je pozvan obnoviti živu 
Crkvu, ali ono što kod Franje ostaje jest trenutna reakcija i odgovor 
onome što se od njega tražilo. 

Čuti Božju Riječ dano je svima, ali malo ih je čuje. Zašto je to 
tako? Doživljena Riječ Božja poziva na promjenu, na obraćenje, a 
promjene nas redovito plaše. Nemamo hrabrosti odazvati se. Sviđa 
nam se svakodnevna uhodanost i ne želimo uzdrmavati svijet u kojem 
nam je tako dobro. A Riječ nas konstantno poziva na obraćenje. 

Obraćenje se događa na dva načina: milosnim Božjim zahvatom, 
kao kod sv. Pavla ili dugotrajnim promišljanjem same Riječi. Kad 
govorimo o obraćenju, svi bismo najradije da nas to obuhvati 
odjednom, da ne ulažemo puno truda. Bog bi nam time posvjedočio 
da jest i kao da bi svi problemi nestali. Važnije je čitati Riječ Božju 


nego čekati taj milosni Božji zahvat, jer Riječ Božja je abeceda 
redovničkog života. Prispodoba o Lazaru i bogatašu jasno nam o 
tome svjedoči. Naglo obraćenje također zahtjeva vremena. I takvo 
obraćenje poziva na promjenu mentaliteta i ponovno obraćanje uvijek 
iznova. 

Svi mi ovdje prisutni odazvali smo se Riječi, a svi smo ipak 
potrebni obraćenja. U Franjino vrijeme redovnike se nazivalo 
obraćenicima. Ako vidimo kako se danas nas naziva, očito je kako 
stvari nisu u redu. Svijet je takav kakav je i nije nam baš sklon, ali je 
li on jedini krivac što iz dana u dan gubimo na vjerodostojnosti? Isus 
nam je davno navijestio muku življenja u ovom svijetu. On nas želi 
u njemu, ali ne želi da budemo od njega. Naš nedostatak hrabrosti 
da mijenjamo sebe očituje se u prebacivanju krivnje na drugoga, na 
svijet. Zar nismo pozvani mijenjati taj svijet? Na žalost, za primjetiti 
je kako on mijenja nas. 

Bog nam svakodnevno govori. Nama tim više jer imamo 
privilegiju slušanja Njegove Riječi svako jutro, a po samom načinu 
života koji smo izabrali dužni smo razmatrati Božju Riječ. Otvoriti 
se Božjoj Riječi omogućuje nam da i druge njoj dovedemo. Našli smo 
u njoj nešto što smo doživjeli kao nama upućeno, ali ne smijemo tu 
stati. Pozvani smo uvijek iznova tražiti što nam Božja Riječ govori. 
Nije nam uvijek i odmah sve jasno, ali važno je činiti danas što nam 
je danas jasno. Sv. Franjo imao je beskrajno povjerenje u Riječ i svaki 
put kad nije znao što mu je činiti otvarao bi Sv. pismo. 

Jednom smo Riječ čuli od nekog drugog i na nju se odazvali. Sad je 
na nama da druge pozovemo. Osluškivanjem Riječi možemo prepoznati 
što je baš za nas zapisano. Bog nas je stvorio da živimo sretni i zato nam u 
Riječi daje smisao života. Čovjeku nikada neće biti dobro dok se ne dogodi 
nutarnja promjena. 

Teku sabranosti u Riječi Božjoj otkrivamo govor nama upućen. Ponekad 
je potreban trenutak, ponekad sat, a ponekad i devetnica da uspijemo čuti 
što nam to Bog želi reći. Ne zamarajmo se vremenom, nego se otvorimo 
Riječi, primimo je u srce i radosno prenesimo drugima. 


Fra Damir Ćiro Čikara 

